BAM mahu jadikan Terbuka Malaysia kejohanan berprestij

PETALING JAYA, 24 April - Persatuan Badminton Malaysia (BAM) komited memastikan Kejohanan Badminton Terbuka Malaysia 2022 dari 28 Jun hingga 3 Julai berlangsung dalam suasana penuh gilang-gemilang, kata presidennya Tan Sri Mohamad Norza Zakaria.Beliau berkata pihaknya sedang berunding dengan penaja utama, Petronas untuk melangsungkan kejohanan 'Jelajah Dunia Super 750' itu dengan penampilan yang hebat.Selepas pembatalan kejohanan itu selama dua tahun berturut-turut disebabkan pandemik COVID-19, Mohamad Norza berkata edisi kali ini akan kembali dianjurkan di Axiata Arena di Bukit Jalil.“Memandangkan status pun dah ditingkatkan, kita harap ia merupakan satu kejohanan yang berprestij dalam kalendar BWF (Persekutuan Badminton Dunia),” katanya pada sidang media selepas mempengerusikan Mesyuarat Majlis BAM dan mesyuarat agung tahunan badan induk itu di sini, semalam.Beliau pada masa sama turut mengesahkan Kejohanan Masters Malaysia 5 hingga 10 Julai  juga bakal dilangsungkan di Axiata Arena.Sementara itu Mohamad Norza berkata beliau menyerahkan segala urusan pemilihan jurulatih baharu kepada bahagian teknikal BAM, sambil mengakui terdapat kekosongan jawatan dalam barisan kejurulatihan.

Bulan lepas, jurulatih beregu lelaki Flandy Limpele dari Indonesia memutuskan untuk tidak menandatangani lanjutan kontrak bersama BAM selepas kontraknya tamat 1 April lepas.Sebelum itu, BAM turut kehilangan jurulatih perseorangan wanita Indra Wijaya dari Indonesia dan jurulatih beregu wanita yang juga bekas pemain beregu lelaki negara, Chan Chong Ming selepas masing-masing meletak jawatan pada Februari lepas dan Disember tahun lalu.Seorang lagi jurulatih kelahiran Indonesia, Paulus Firman yang memegang jawatan sebagai jurulatih beregu campuran dijangka turut ‘angkat kaki’ apabila kontraknya berakhir hujung bulan ini. - BERNAMA


Ronaldo catat gol ke 100

London, 24 April - Menerusi Liga Perdana Inggeris, Arsenal meneruskan momentum positif apabila membenam Manchester United 3-1.Kemenangan itu terus menghidupkan peluang mereka untuk memburu kedudukan empat teratas liga.Selepas menumpaskan Chelsea 4-2 sebelum ini, The Gunners terus mempamerkan aksi konsisten apabila menjadikan United sebagai mangsa seterusnya.Nuno Tavares, Bukayo Saka dan Granit Xhaka masing-masing meledak gol sekali gus terus menghidupkan peluang tuan rumah untuk beraksi dalam Liga Juara-Juara musim depan.Arsenal mendapat gol pertama pada awal permainan menerusi jaringan Tavares seawal minit ke-3 sebelum Saka menggandakan kelebihan selepas dihadiahkan sepakan penalti.

Selang dua minit kemudian, Cristiano Ronaldo merapatkan kedudukan buat United selepas berjaya menyempurnakan hantaran lintang Nemanja Matic.Ia merupakan gol ke 100 Ronaldo dalam saingan liga buat The Red Devils.Pelawat berpeluang untuk menyamakan kedudukan pada babak kedua tetapi sepakan kapten, Bruno Fernandes terkena palang selepas diberikan penalti.Arsenal melengkapkan kemenangan 3-1 pada minit ke-70 hasil sepakan kencang Xhaka, menyaksikan mereka mengutip 60 mata di tangga keempat, dua mata mengatasi Tottenham Hotspur. - REUTERS


Liga Premier : Perak FC tewas 1-3 kepada JDT II

IPOH, 24 April - Perak FC terus berputih mata selepas tewas 1-3 kepada JDT II, malam tadi. Jaringan pertama JDT II diperoleh pada minit ke-24 menerusi penyerang utama mereka, Fernando Rodriguez selepas mendapat hantaran cantik daripada Daryl Sham K.K George. Pelawat kemudiannya dihadiahkan sepakan penalti dan disempurnakan dengan mudah sekali lagi oleh Fernando pada minit ke-36. Serangan bertali arus pasukan tuan rumah membuahkan hasil apabila mereka berjaya mendapatkan sepakan penalti.

Jaringan disempurnakan dengan baik oleh Hakimi Isa selang dua minit kemudian.  Adam Farhan Faizal seterusnya memastikan JDT II membawa pulang tiga mata penuh selepas menjaringkan gol ketiga pasukannya pada minit ke-52.

(Perak FC tewas 1-3 kepada JDT II, malam tadi / FOTO Fb MFL)

Tamat perlawanan, Perak FC 1-3 JDT II. Sementara itu, Pengendali Perak FC, Yusri Che Lah mengakui faktor kepenatan fizikal dan mental menjadi punca kekalahan pasukan itu malam tadi. "Saya akui dan terima kasih kepada pemain juga walaupun dalam keadaan yang sebegini mereka masih lagi memberikan komitmen yang baik, dan kita tahu kita banyak melepaskan gol dalam beberapa perlawanan tetapi perlu dilihat banyak segi kelemahan yang kita ada itu kita tak mampu untuk menangani dengan segera kerana keterbatasan pemain yang sedia ada", katanya. Manakala, pengendali JDT II, Mariano Raul Echeverria berpuas hati dengan aksi ditampilkan barisan pemainnya biarpun mengakui pasukannya mampu menang dengan jaringan yang lebih besar.


Sarawak United tunjuk taring, malukan PJ City 3-1

(Penyerang JDT II, Fernando Rodriguez dicabar dua pemain Kelantan FC/BERNAMA)

KUALA LUMPUR, 24 April- Sarawak United FC cemerlang menundukkan pasukan tuan rumah, Petaling Jaya (PJ) City FC 3-1 di Stadium Majlis Bandaraya Petaling Jaya (MBPJ) sekali gus menamatkan kemarau kemenangan dalam lima perlawanan.

Penyerang Francis Kone menjadi wira pasukan apabila meledak dua gol masing-masing menerusi tandukan pada minit ke-46 dan sepakan penalti pada minit ke-85.Pada aksi tersebut, skuad bimbingan jurulatih berpengalaman luas, B. Sathianathan itu terlebih dahulu membuka tirai jaringan hasil tandukan Boris Kok pada minit ke-21 sebelum Kone menggandakan kedudukan namun PJ City berjaya mengurangkan defisit gol hasil rembatan M.Kogileswaran Raj pada minit ke-75.

Sarawak United kini mengumpul empat mata di kedudukan kedua tercorot sementara PJ City di tangga keenam dengan tujuh mata.

Sementara itu, dalam saingan Liga Premier menyaksikan Johor Darul Ta’zim (JDT) II merampas kedudukan pendahulu takhta daripada pencabar terdekat, Kelantan FC, dengan kemenangan selesa 3-1 ke atas Perak FC di Stadium Perak, Ipoh.

Tiga gol JDT II masing-masing dijaringkan Fernando Rodriguez pada minit ke-24 dan minit ke-36 (sepakan penalti) diikuti gol Adam Farhan Faizal pada minit ke-52 manakala pasukan tuan rumah memperoleh gol sagu hati menerusi sepakan penalti Hakimi Mat Isa pada minit ke-38.Turut mengutip tiga mata penuh, Kuching City FC membelasah Skuad Projek FAM-MSN 4-0 sementara satu lagi aksi Liga Premier menyaksikan Kelantan United mengatasi UiTM FC 2-1 di Stadium UiTM, Shah Alam.- BERNAMA


Liga Super: Sri Pahang FC berjaya kutip tiga mata berdepan Penang FC

KUALA LUMPUR, 24 April- Sri Pahang FC akhirnya berjaya mengutip tiga mata sulung selepas gagal meraih kemenangan dalam tiga aksi pertama Liga Super, membenam Penang FC 3-1 di laman sendiri, Stadium Darul Makmur, Kuantan, malam tadi.Seawal permainan bermula, Penang FC dilihat lebih agresif menyerang berbanding pasukan tuan rumah yang beraksi secara bertahan dan sesekali melakukan serangan balas sebelum berjaya memecah kebuntuan pada minit ke-28 menerusi rembatan kencang Muhamad Nor Azam Abdul Azih dari luar kotak penalti.Penang FC bangkit mengikat keputusan 1-1 selepas Sukri Abd Hamid meledak jaringan pada minit ke-46 yang gagal diselamatkan penjaga gol skuad Tok Gajah Mamadou Samassa namun kedudukan itu tidak bertahan lama.Sri Pahang FC kembali mendahului permainan pada minit ke-64 hasil jaringan David Rowley yang menanduk masuk hantaran Baqiuddin Shamsudin sebelum Sean Gianelli menambah derita Penang FC menerusi gol ketiga dihasilkannya pada minit ke-73.Keputusan itu menyaksikan Sri Pahang FC kini mengumpul empat mata di kedudukan kesembilan liga selepas mencatat dua kekalahan dan satu keputusan seri pada aksi terdahulu.-BERNAMA


Speedy Tigers tewas 0-3 kepada Australia dalam siri perlawanan ujian antarabangsa

KUALA LUMPUR, 24 April- Skuad hoki lelaki kebangsaan memulakan siri perlawanan ujian antarabangsa menentang Australia dengan langkah kiri selepas tewas 0-3 pada aksi yang berlangsung di Stadium Hoki Perth, petang semalam.Turun berdepan pasukan nombor satu dunia yang diberi julukan “Kookaburras”, skuad negara bimbingan Ketua Jurulatih, Arul Selvaraj dikejutkan seawal minit pertama menerusi jaringan padang Tom Wickham yang bijak menampan hantaran lintang rakan sepasukan.Australia kemudian menggandakan kedudukan pada minit ke-19 selepas Blake Govers menyempurnakan pukulan sudut penalti sebelum menoktahkan kemenangan apabila Jeremy Hayward memastikan kemenangan pasukannya menerusi pukulan sudut penalti pada minit ke-30.Bagaimanapun, pujian harus diberikan kepada penjaga gol negara Muhammad Hafizuddin Othman yang bertindak cemerlang menyelamatkan beberapa percubaan berbahaya pihak lawan dalam usaha memastikan gawang pasukan negara tidak terus dibolosi.

Sementara itu, Arul menyifatkan bolos di awal minit permainan sesuatu yang mengecewakan, namun akan membuat penilaian perlawanan untuk mengenal pasti kelemahan yang membawa kepada jaringan tersebut agar ia tidak berulang pada perlawanan berikutnya.“Secara keseluruhan penjaga gol Hafizuddin bermain dengan bagus dan menidakkan beberapa peluang gol lawan. Apa yang perlu kami pertingkatkan lagi adalah pengawalan bola agar tidak memberikan kembali bola kepada pihak lawan dengan mudah," katanya dalam satu kenyataan.Walaupun tewas 0-3, skuad kebangsaan berjaya mengatasi Australia 4-3 menerusi pukulan penalti dalam satu sesi selepas tamat perlawanan itu."Ia sesuatu yang positif untuk kami kerana kami meraih kemenangan pukulan penalti berdepan pasukan di ranking nombor satu dunia," tambahnya.Skuad “Speedy Tigers” akan meneruskan siri perlawanan ujian antarabangsa bertemu Australia esok sebelum menamatkan dua aksi terakhir, masing-masing pada 26 dan 28 April.


BAC 2022: Skuad badminton negara berpotensi raih kejuaraan

IPOH, 23 April - Skuad badminton negara berpotensi merangkul kejuaraan pada Kejohanan Badminton Asia (BAC) 2022 di Manila, Filipina pada 26 April ini, kata Menteri Belia dan Sukan.

Datuk Seri Ahmad Faizal Azumu optimis keyakinan itu hadir selepas menilai prestasi semasa serta semangat juang yang tinggi dipamerkan oleh pemain badminton negara selama ini."Saya yakin dengan semua pemain kita, namun peminat sukan badminton perlu memahami dan tidak memberi tekanan kepada pemain sehingga membuat mereka tertekan ketika mewakili negara."Jadi kita perlu memberi ruang kepada skuad badminton negara untuk memastikan prestasi mereka berada di tahap yang terbai," katanya kepada media selepas program Kembara Sahur Peja bersama Funride Riders di Tambun di sini.

(Faizal Azumu di program Kembara Sahur Peja bersama Funride Riders di Tambun)

Pada saingan BAC kali ini, empat pemain akan membawa cabaran negara dalam acara perseorangan lelaki diketuai pemain ranking ketujuh dunia Lee Zii Jia, Liew Daren, Ng Tze Yong dan Aidil Sholeh Ali Sadikin.Bagi acara beregu lelaki pula akan digalas pemenang pingat gangsa Sukan Olimpik Tokyo, Aaron Chia-Soh Wooi Yik; Juara Terbuka Jerman, Nur Izzuddin Rumsani-Goh Sze Fei; Tee Kai Wun-Man Wei Chong dan pasangan profesional Teo Ee Yi-Ong Yew Sin.mbun Ipoh


Sukan Sea Hanoi: Nur Dhabitah dipilih sebagai pembawa jalur gemilang

KUALA LUMPUR, 23 April - Atlet terjun wanita negara Nur Dhabitah Sabri dipilih sebagai pembawa Jalur Gemilang pada upacara pembukaan Temasya ke-31 itu di Hanoi, Vietnam yang dijadual membuka tirainya pada 12 Mei ini.Presiden Majlis Olimpik Malaysia, Tan Sri Mohamad Norza Zakaria berkata penerjun berusia 22 tahun itu dipilih selepas memperagakan prestasi mengagumkan pada Sukan Olimpik Tokyo tahun lepas walaupun terlepas peluang menyumbang pingat untuk negara.

(Nur Dhabitah Sabri/FOTO Facebook Nur Dhabitah)

Terjunannya di Jepun hampir membawa pulang pingat gangsa acara terjun papan anjal 3 meter individu akhir, selepas menduduki tempat keempat dengan 326.15 mata, di belakang juara bertahan Shi Tingmao yang meraih 383.50 mata."Atlet muda yang melakar pencapaian membanggakan pada Sukan Olimpik, wajar diangkat sebagai ikon kepada kontinjen negara," katanya.Tambah beliau, personaliti Nur Dhabitah yang mesra, mudah didekati serta peramah melambangkan semangat kontinjen negara.


Sukan SEA: Malaysia, Thailand bertemu lebih awal

KUALA LUMPUR, 23 April- Pasukan sepak takraw lelaki negara perlu bertembung dengan musuh tradisi Thailand lebih awal bagi acara regu dan berpasukan pada Sukan SEA Hanoi, Vietnam.Dalam acara regu, selain Malaysia dan Thailand, tuan rumah turut diletakkan dalam kumpulan C dengan dua pasukan teratas akan mara ke separuh akhir. Malaysia juga berdepan Thailand dalam acara berpasukan lelaki apabila diletakkan dalam Kumpulan A yang turut melibatkan tuan rumah dan Kemboja dalam format liga sepusingan itu.Dalam pada itu, majlis undian semalam turut menyaksikan skuad negara diundi dalam Kumpulan E bagi acara beregu lelaki bersama Indonesia dan Kemboja.Skuad wanita negara pula perlu bersaing dengan penyandang emas Thailand selain Vietnam dan Laos bagi acara regu berpasukan dalam Kumpulan A. Peluang skuad negara dilihat tipis untuk meraih pingat bagi acara regu selepas diundi dalam Kumpulan B bersama Thailand, Vietnam, Myanmar dan Kemboja serta sekali lagi diundi bersama Thailand dan Myanmar bagi acara quadrant.Tiada kilauan emas dalam radar sasaran skuad sepak takraw negara yang mempertaruhkan lebih 80% pemain muda bagi menggalas cabaran pada temasya dwitahunan itu.

Kali terakhir skuad sepak takraw negara merangkul pingat emas adalah pada Sukan SEA edisi 2017 di Kuala Lumpur yang menyaksikan dua emas diraih menerusi acara regu lelaki dan 'chinlone linking'.Sukan SEA Hanoi berlangsung dari 12 hingga 23 Mei ini.


ACL: JDT buktikan kemampuan, 'ngauman' Harimau Selatan makin digeruni gergasi asia

KUALA LUMPUR, 23 April - Johor Darul Takzim (JDT) berjaya menangkis jangkaan negatif dari peminat serta pemerhati bola sepak tanah air yang tidak yakin dengan kemampuan mereka untuk mengharungi Liga Juara-Juara Asia (ACL) musim ini.Ia dibuktikan dengan kejayaan anak buah Benjamin Mora menjinakkan dua kelab elit Asia iaitu Ulsan Hyundai dan Guangzhou FC, selain berjaya mengikat keputusan seri ketika menentang kelab terbaik Asia, Kawasaki Frontale.Pemerhati bola sepak tempatan, Mohd Sadek Mustafa berkata, prestasi cemerlang yang ditampilkan oleh JDT kali ini merupakan hasil empat tahun 'menimba pengalaman' di pentas terbesar Asia itu.Jelasnya, bahagian tengah dan serangan JDT benar-benar menyerlah hasil aksi memukau ditampikan pemain import termasuk Natxo Insa, Bergson Da Silva dan Fernando Forrestieri.Sebanyak 28 percubaan ke gawang Guangzhou FC, manakala sembilan percubaan menentang Ulsan Hyundai, dan lapan ketika menentang Kawasaki Frontale sudah cukup membuktikan ketajaman serangan skuad Harimau Selatan."Apa yang dilihat, strategi permainan yang dipamerkan oleh JDT berkesan berdasarkan keperluan-keperluan lawan yang mereka hadapi. Mereka mengubah taktik permainan dengan baik dan dapat mengekang serangan lawan akhirnya mereka menguasai bahagian tengah."Mereka juga mengesploitasi kelemahan-kelemahan pasukan lawan dan setiap pemain memahami maklumat-maklumat diberikan oleh persembahan analisis pasukan mereka," katanya ketika dihubungi RTM.

Namun bagi beliau, skuad kendalian Benjamin Mora harus mengekalkan aksi konsisten berbaki tiga lagi perlawanan untuk mengukuhkan lagi kutipan mata.JDT kini gah menghuni kedudukan teratas kumpulan I dengan tujuh mata, diikuti Kawasaki Frontale dan Ulsan Hyundai yang masing-masing memungut lima dan empat mata. Analisis ini disediakan oleh wartawan meja sukan Tuan Ikram Tuan Muhamad.


Rezal Zambery mahu anak buah terus konsisten selaku pendahulu Liga Premier

KOTA BHARU, 23 April- Ketua Jurulatih Kelantan FC, Rezal Zambery Yahya mahu pemainnya terus menampilkan aksi konsisten bagi mengukuhkan kedudukan sebagai pendahulu Liga Premier musim ini.Beliau berkata, prestasi semasa dan komitmen dipamerkan pemain ketika ini memperlihatkan keputusan positif, sekali gus memberi keyakinan bahawa tiga mata penuh akan menjadi milik mereka apabila bertemu PDRM FC di Stadium Bolasepak Kuala Lumpur di Cheras, malam esok."Saya mahu pemain kekalkan momentum kemenangan dan lebih bersemangat terutama barisan penyerang supaya dapat menjaringkan gol untuk membawa pulang tiga mata penuh menentang PDRM FC, esok."Jika kita menang, pastinya ia dapat menjarakkan kedudukan dengan pencabar terdekat Johor Darul Ta’zim (JDT) II," katanya ketika dihubungi hari ini.Selepas lima perlawanan, Kelantan FC berada pada kedudukan teratas liga dengan mengumpul 12 mata hasil empat kemenangan dan satu kekalahan.

Mengulas lanjut, Rezal berkata meskipun berada pada tangga teratas, pasukannya tidak boleh berasa selesa kerana liga masih panjang dan segala kemungkinan boleh terjadi sekiranya pemain tidak memberi fokus ketika perlawanan. "Perkara penting adalah prestasi pemain ketika perlawanan kerana semua pasukan dilihat mempunyai peluang menjadi juara dan kami perlu kekal dengan momentum sekarang."Saya cuba senaraikan pelbagai pemain dalam setiap perlawanan mengikut prestasi semasa latihan kerana saya akan memberi peluang kepada semua pemain untuk beraksi," katanya.


Sukan Asia 2022 tidak ditunda - MOM

KUALA LUMPUR, 23 April- Desas-desus mengatakan Sukan Asia 2022 di Hangzhou ditunda ke tahun depan adalah tidak benar, kata Presiden Majlis Olimpik Malaysia (MOM) Tan Sri Mohamad Norza Zakaria. Berdasarkan maklum balas diterima daripada penganjur dan Majlis Olimpik Asia (OCA) baru-baru ini, beliau mengesahkan kedua-dua pihak tersebut menafikan penangguhan temasya sukan di China itu yang dijadualkan dari 10 hingga 25 September ini.“Mereka (penganjur dan OCA) menafikan khabar angin bahawa Sukan Asia akan ditunda atau dibatalkan, jadi, buat masa ini ia akan berjalan seperti yang dirancang,” katanya pada sidang media selepas majlis pelancaran pakaian rasmi kontinjen Malaysia 2022 di sini hari ini.Beliau berkata demikian bagi mengulas laporan sebuah agensi media antarabangsa yang mengatakan temasya itu mungkin ditangguhkan susulan peningkatan kes COVID-19 di Shanghai yang terletak kurang 200 kilometer (km) dari Hangzhou.Shanghai merekodkan penularan wabak COVID-19 yang buruk di China dalam tempoh dua tahun kebelakangan ini sehingga menyaksikan 25 juta penduduknya berkurung di rumah selama berminggu-minggu susulan sekatan dikenakan ke atas mereka.

Dalam pada itu, Mohamad Norza memaklumkan hanya 864 atlet dan pegawai akan menyertai Sukan SEA Hanoi, Vietnam, bulan depan, berbanding 883 orang seperti diumumkan sebelum ini.Beliau berkata jumlah terkini itu merangkumi 589 atlet terdiri daripada 364 lelaki dan 225 wanita, selain 275 pegawai.Menurutnya, pengurangan jumlah kontinjen negara di Vietnam itu mengambil kira pengguguran beberapa atlet akibat kecederaan antaranya atlet olahraga Luqmanul Hakim Khairul Akmal, Tan Ing Yueh (gimnastik artistik) dan Natasha Ezzra Abu Bakar (lawan pedang).Sukan SEA Hanoi akan diadakan pada 12 hingga 23 Mei ini.


Pembatalan pendaftaran POS: PJS diarah teliti semula masalah ikut undang-undang sedia ada

IPOH, 23 April- Susulan isu pembatalan pendaftaran Persatuan Olahraga Selangor (POS), Menteri Belia dan Sukan, Datuk Seri Ahmad Faizal Azumu sudah mengarahkan Pesuruhjaya Sukan Malaysia (PJS) meneliti semula masalah tersebut mengikut undang-undang sedia ada. PJS sebelum ini mengesahkan pendaftaran POS dibatalkan dengan alasan badan induk itu tidak lagi aktif dan bukan entiti yang patut atau wajar didaftarkan untuk mewakili sukannya di mana-mana negeri atau di Malaysia. Ia sekali gus menyaksikan semua pemilihan termasuk kepimpinan terdahulu badan induk itu adalah tidak sah. "Bukan sahaja masalah Persatuan Olahraga Selangor banyak lagi tempat-tempat lain. PAFA kita di Perak ni pun ada masalah. tapi saya sudah arahkan Pesuruhjaya Sukan untuk meneliti setiap kes dan buat keputusan mengikut peraturan dan undang-undang yang ada melalui Pesuruhjaya," kata Ahmad Faizal.

(Menteri Belia dan Sukan, Datuk Seri Ahmad Faizal Azumu)

Beliau berkata demikian ketika menghadiri Program Kembara Sahur Peja Bersama Funride Riders di Ipoh.  Semalam POS merayu campur tangan Menteri KBS dalam isu pembatalan pendaftaran badan sukan negeri itu, mengikut Akta Pembangunan Sukan 1997.  Surat rayuan sudah dihantar pada 20 April lalu.


Rekod tanpa kalah Selangor FC lebur ditangan Terengganu FC

KUALA NERUS, 23 April - Rekod tanpa kalah Selangor FC lebur pada aksi perlawanan kelimanya menentang Terengganu FC dengan jaringan dua gol berbalas kosong di Stadium Sultan Mizan Zainal Abidin, Gong Badak. Manakala Sang Penyu pula merupakan aksi perlawanan keempat liganya musim ini dan turut mengekalkan momentum kebangkitan, apabila memperolehi kemenangan kedua berturut mereka, selepas mengatasi Sarawak FC 2-1 Ahad lalu.  Lebih istimewa apabila perlawanan pertama mereka selaku tuan rumah disaksikan lebih 4,000 penyokong setia yang hadir malam tadi. Gol pertama Terengganu FC diperolehi menerusi pemain sayapnya Mohamad Faisal Abdul Halim yang menerima umpanan cantik dari kapten Terengganu FC, Tchetche Kipre menuju ke dalam kawasan kotak penalti Selangor FC pada minit ke-20.  Pemain berjersi nombor tujuh ini terlebih dahulu bijak memperdayakan pertahanan lawan dengan larian pantasnya, sebelum melepaskan rembatan deras yang mengelirukan Penjaga gawang pelawat Mohd Khairul Azhan Khalid yang juga merupakan penjaga gol kebangsaan.  Pada minit ke-26 pasukan pelawat turut memperolehi peluang terbaik untuk menyamakan kedudukan satu sama, apabila rembatan deras Herlison Caion di bahagian sudut kanan gol Terengganu FC, namun begitu ditepis penjaga gawangnya Muhammad Rahadiazli Rahalim.  Selain percubaan menerusi tandukan oleh Muhammad Mukhairi Ajmal dalam kotak penalti Selangor FC diperolehi yang tersasar selepas mendapat hantaran cantik dari pemain pertahanan, Quentin Cheng.

Pada awal babak separuh masa kedua, pasukan pelawat dilihat beberapa kali mendapat peluang untuk gol penyamaan namun Rahadiazli dilihat cemerlang mempertahankan gawangnya dari dibolosi.  Pada minit ke-59, Tcheche Kipre berjaya menghasilkan gol kedua buat pasukannya menerusi tendangan penalti yang diberikan pengadil perlawanan Zulkarnain Zakaria. Pasukan pelawat yang cuba bangkit mengatur serangan juga beberapa kali terdedah dengan corak pantas serangan balas oleh barisan hadapan tuan rumah diketuai Kipre, dengan ditunjangi corak permainan kemas dipamerkan Manuel Ott yang dilihat turut berpeluang menambah bilangan jaringan.  Namun pengalaman penjaga gol Selangor FC Khairul Azhan berjaya menafikan beberapa percubaan berbahaya tersebut khususnya pada minit ke-75 dan 80.  Tuan rumah juga dilihat lebih mendominasi permainan terutamanya di penghujung babak perlawanan dan turut berpeluang menambah jaringan.  Apabila perubahan taktikal diambil oleh ketua jurulatihnya Nafuzi Zain dengan memasukkan pemain gantian seperti Muhammad Zuasyraf Zulkifli, Mohd Hakimi Abdullah dan Mohammad Rahmat Makasuf yang dilihat berjaya mengucar kacirkan barisan pertahanan Selangor FC.

Kedudukan dua kosong itu kekal hingga wisel penamat perlawanan dibunyikan Zulkarnain Zakaria walaupun dilanjutkan dengan lima minit masa tambahan diberikan.  Dengan kemenangan itu, TFC mengumpul enam mata hasil empat perlawanan untuk berada di kedudukan ketujuh manakala Selangor turun satu anak tangga di kedudukan kelapan liga.


Bekas Presiden Ragbi Negara meninggal dunia akibat kanser prostat

ALOR SETAR, 22 April- Bekas Presiden Ragbi Malaysia, Datuk Wira Amirudin Che Embi meninggal dunia pagi tadi akibat kanser prostat.Allahyarham yang berusia 75 tahun, menghembuskan nafas terakhir kira-kira pukul 6.30 pagi di Institut Kanser Negara, Putrajaya.Suasana sedih dan pilu menyelubungi sekitar Masjid Akar Peluru, Alor Setar sebaik jenazah allahyarham tiba kira-kira pukul 3.30 petang tadi. Selepas disembahyangkan, jenazah Allahyarham kemudian dikebumikan di Tanah Perkuburan Islam Akar Peluru, Alor Setar. Adik allahyarham, Abu Bakar Sidek Che Embi, 64 tahun berkata permergian abangnya ini satu kehilangan besar bukan sahaja kepada keluarga malah dalam sukan ragbi khususnya."Dia dari zaman sekolah, dia banyak sertai pelbagai kejohanan, dia bukan wakili pasukan sekolah, dia wakil pasukan negeri Kedah selepas itu dia main ragbi kemudian menjadi Presiden Ragbi Malaysia. Arwah memang mempunyai jiwa kesukanan yang tinggi," kata Abu Bakar ketika ditemui media RTM di majlis pengembumiannya hari ini.

(Adik Allahyarham, Abu Bakar Sidek Che Embi ditemui media meluahkan rasa kehilangan abangnya)

Allahyarham yang juga bekas Ketua Polis Perak dan bekas Ketua Polis Negri Sembilan, meninggalkan seorang isteri dan 4 orang anak.


Menteri KBS diminta campur tangan isu pembatalan pendaftaran badan sukan negeri Selangor

KUALA LUMPUR, 22 April - Persatuan Olahraga Selangor (POS) merayu Menteri Belia dan Sukan, Datuk Seri Ahmad Faizal Azumu untuk campur tangan mengenai isu pembatalan pendaftaran badan sukan negeri itu mengikut Akta Pembangunan Sukan 1997.Presidennya Norhayati Karim berkata, satu surat rayuan sudah pun dihantar pada 20 April lalu berhubung pembatalan yang dibuat oleh Pejabat Pesuruhjaya Sukan (PJS).

(Norhayati ketika menyatakan isu pembatalan pendaftaran badan sukan negeri Selangor)

"Saya mewakili pucuk pimpinan baharu POS telah melalui surat kami yang bertarikh 20 April, merayu kepada Menteri Belia dan Sukan untuk pertama, membatalkan notis pembatalan tersebut, dan kedua, menguatkuasa Seksyen 22 Akta Pembangunan Sukan, dengan itu melantik Jawatankuasa Induk Baru Pos sebagai jawatankuasa segera," kata Norhayati di sini.PJS sebelum ini mengesahkan pendaftaran POS dibatalkan dengan alasan badan induk itu tidak lagi aktif dan bukan entiti yang patut didaftarkan untuk mewakili sukannya di mana-mana negeri atau di Malaysia.Keputusan itu sekali gus menyaksikan semua pemilihan termasuklah kepimpinan terdahulu badan olahraga tersebut itu adalah tidak sah.


Sukan SEA 2021: COVID-19 bukan alasan gagal bawa pulang pingat

KUALA LUMPUR, 22 April - Sebagai persiapan ke Sukan SEA 2021 Hanoi Mei depan, kontinjen negara diingatkan supaya tidak sewenang-wenangnya menjadikan COVID-19 sebagai alasan untuk menutup kegagalan membawa pulang pingat.Perkara itu ditegaskan Ketua Kontinjen Malaysia, Datuk Nur Azmi Ahmad.Beliau mahu semua atlet dan pegawai memberi keutamaan terhadap aspek keselamatan dan kesihatan sekali gus mengurangkan risiko dijangkiti wabak tersebut.Nur Azmi turut berharap kem negara mampu mencapai sifar kes COVID-19 disepanjang temasya dwi tahunan itu berlangsung pada 12 hingga 23 Mei nanti.Ini bagi memastikan barisan atlet negara dapat memberi fokus dan bertanding pada tahap prestasi terbaik, seterusnya membantu Malaysia untuk mencapai sasaran 31 pingat emas.

"Kita tidak mahu bagi alasan untuk kita tidak dapat pingat. Kalau nak jadi juga (dijangkiti) kita tidak boleh buat apa. Tetapi mereka kena segera pulih dan saya rasa bagi seorang ahli sukan itu tidak ada masalah. 31 pingat emas juga tidak begitu menjadi masalah, kita berdoa tiada kes COVID-19 melibatkan atlet kita," kata Nur Azmi di sini.Beliau menambah pihaknya bersama Majlis Olimpik Malaysia, Majlis Sukan Negara dan Institut Sukan Negara turut merancang membuka ‘hospital mini’ di Hanoi bagi menempatkan dan memantau atlet yang dijangkiti COVID-19.Pada edisi kali ini, Kontinjen Malaysia dibarisi 883 orang terdiri daripada 64 atlet dan 279 pegawai.Sasaran awal ditetapkan adalah 79 pingat merangkumi 31 emas, 19 perak dan 29 gangsa.

Dalam pada itu Nur Azmi turut berkata, Malaysia meletakkan sasaran membawa pulang sekurang-kurangnya satu pingat emas dalam acara boling di Sukan SEA Hanoi bulan depan.Menurutnya sasaran itu dianggap realistik memandangkan kem boling negara hanya menghantar skuad kedua terdiri daripada pemain muda yang akan membuat penampilan kali pertama di temasya berkenaan."Insyaallah saya percaya kita dapat sekurang-kurangnya satu pingat emas dalam acara boling. Saya percaya dengan atlet muda ini kita mungkin dengan semangat, dengan peluang mereka mewakili negara sudah tentu mereka mahu lebih dari satu pingat emas dan kita tengok pada hari kejadian nanti," kata Nur Azmi.Tambahnya, keputusan menghantar skuad kedua ke temasya berkenaan juga amat tepat bagi meningkatkan lagi kemahiran mereka secepat mungkin.Pada edisi 2019 di Manila, kem boling negara berjaya menyumbang tujuh pingat iaitu dua emas, tiga perak dan dua gangsa.


Toru Oniki puji pemain JDT, Mora berdepan cabaran kecergasan pemain untuk aksi timbal balik - ACL

ISKANDAR PUTERI, 22 April- Johor Darul Takzim (JDT) meneruskan rentak cemerlang dalam kempen Liga Juara-Juara Asia (ACL)peringkat Kumpulan I apabila mengekalkan rekod tanpa kalah selepas tiga perlawanan berlangsung.JDT berjaya memastikan perlawanan malam tadi terikat dengan keputusan seri 0-0 berdepan kelab gergasi Jepun, Kawasaki Frontale.Keputusan seri itu sekali gus membolehkan JDT kekal sebagai pendahulu Kumpulan I dengan tujuh mata manakala Kawasaki di kedudukan kedua dengan lima mata. Menurut Ketua Jurulatih JDT, Benjamin Mora, beliau kini semakin yakin dengan persembahan anak buahnya dan berharap pasukan meneruskan momentum, seterusnya layak ke pusingan kalah mati.  "Ia perlawanan yang sukar kerana kelab Jepun ini mempamerkan aksi sangat tersusun dan begitu taktikal. Mereka juga tahu apa yang perlu dilakukan melibatkan taktikal. Kami pula bertaruh dengan kecergasan pemain namun kami cuba bermain sebaik mungkin dengan tahap kecergasan sebab kami tahu apa yang kami mampu beri terbaik," kata Mora dalam sidang media selepas perlawanan tersebut.

(Ketua Jurulatih JDT, Benjamin Mora menjelaskan perkara itu dalam sidang media selepas perlawanan)

Sementara itu, Jurulatih Kawasaki Frontale, Toru Oniki akui sedikit kecewa apabila gagal mengutip 3 mata penuh dalam aksi menentang JDT walaupun mempunyai beberapa peluang.  Menurut beliau, suasana di stadium juga sedikit sebanyak mengganggu persembahan mereka."Setiap pemain JDT mempunyai kelebihan dan amat bagus. Selepas ini kami akan cuba bermain dengan lebih baik menentang mereka bagi mendapatkan sesuatu," kata Toru dalam sidang media sama.

(Ketua Jurulatih Kawasaki Frontale, Toru Oniki dalam sidang media selepas perlawanan bertemu JDT)

Kedua-dua pasukan akan bertemu semula bagi aksi keempat peringkat kumpulan pada aksi Ahad ini.


Pemain golf remaja sasar emas pada penampilan pertama Sukan SEA

KUALA LUMPUR, 22 April - Pemain golf remaja, Ng Jing Xuen yakin dapat membantu pasukan golf negara memenangi pingat emas di Sukan SEA Hanoi yang dijadualkan berlangsung dari 12 hingga 23 Mei.Jing Xuen, 14 tahun, cukup bersemangat untuk menunjukkan permainan terbaiknya di Lapangan Golf Heron Lake.Atlet kelahiran Kuala Lumpur itu berkata, dia dan rakan sepasukan akan berikan yang terbaik untuk memenangi pingat emas.

(Pemain golf negara Ng Jing Xuen(paling kanan dan Ervin Chang(kiri) pada sidang media kontinjen Malaysia di MSN/BERNAMA)

“Terdapat banyak turun dan naik sepanjang tahun ini, jadi tahap keyakinan adalah amat penting. Saya juga bagi tahu pada diri saya, bahawa saya tidak boleh berputus asa pada permainan ini, kerana ia suatu yang (saya inginkan), saya suka untuk kekalkan ‘vibes’ positif.

“Untuk sasaran saya, walaupun saya paling muda, saya masih percaya yang saya boleh lakukannya. Saya dan rakan sepasukan akan berikan yang terbaik untuk memenangi pingat emas,” katanya pada sidang media Kontinjen Malaysia, di Majlis Sukan Negara hari ini.Mula aktif dalam sukan golf empat tahun lalu, Jing Xuen kini berkedudukan ke-237 dalam Ranking Golf Amatur Dunia.Dia telah memenangi empat gelaran dan merupakan pemain termuda memenangi Terbuka Amatur Perak 2019, pada usia 11 tahun.


Sukan SEA Hanoi: Atlet Johor terima suntikan semangat

PETALING JAYA, 22 April - 59 atlet Johor yang bakal menyertai kontinjen negara ke Sukan SEA Hanoi bulan depan, menerima suntikan semangat menerusi insentif berjumlah RM1,000 seorang.Insentif itu disampaikan oleh Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Negeri Johor, Mohd Hairi Mad Shah.

(Mohd Hairi ketika ditemui dalam majlis Iftar Majlis Sukan Negeri Johor di Petaling Jaya)

"Insya-Allah ini adalah insentif yang pertama macam yang saya umumkan tadi insya-Allah kita akan adakan insentif yang lain sekiranya mereka membawa pulang pingat untuk negara. Seperti yang saya umumkan pingat emas RM4,000 pingat perak RM2,000 dan pingat gangsa RM1500 setiap seorang," kata beliau dalam majlis Iftar Majlis Sukan Negeri Johor di sini.Turut hadir Timbalan Setiausaha Kerajaan Johor (Sukan, Belia dan Sukarelawan) Datuk On Jabbar dan Pengarah Majlis Sukan Negeri Johor Nor Syazlan Abd Razak.Bilangan atlet Johor ke Sukan SEA kali ini meningkat lebih 51 peratus berbanding 39 orang pada temasya Sukan SEA Filipina 2019.


Sukan Sea Hanoi- Skuad boling sasar satu pingat emas

PETALING JAYA, 22 April - Sekalipun mempertaruhkan pasukan kedua, skuad boling negara mensasarkan sekurang-kurangnya satu pingat emas pada Sukan SEA Hanoi, Vietnam dari 12 hingga 23 Mei ini.

Ketua Kontinjen (CDM) Malaysia ke Sukan SEA Hanoi Datuk Nur Azmi Ahmad berkata sasaran itu dianggap realistik, memandangkan ini pertama kali pasukan kedua tersebut mewakili negara ke temasya dwitahunan itu.

“Sekurang-kurangnya satu pingat emas sudah nampak untuk boling, selebihnya kita ikut (keadaan) semasa.

“Insya-Allah dengan semangat baharu atlet muda ini, kita berharap mereka mampu mempamerkan permainan yang baik, sekali gus membawa pulang pingat. Namun, saya tidak mahu terlampau memberikan tekanan kepada mereka (atlet),” katanya selepas meninjau sesi latihan skuad boling negara di Sunway Megalane, Sunway Pyramid, pada Khamis.

Nur Azmi berkata keputusan menghantar skuad kedua ke temasya berkenaan amat tepat bagi meningkatkan lagi kemahiran mereka secepat mungkin.

“Sebenarnya bagus ada pasukan pelapis (boling) dan ini mungkin persiapan mereka (atlet) untuk pergi ke Sukan Asia serta kejohanan lain. Jadi, ini permulaan untuk kita menghantar atlet muda.

“Sebenarnya, tidak kira sama ada mereka ‘senior’ atau ‘junior’, setiap atlet tetap berpeluang untuk menyumbang pingat jika dapat bermain dengan baik,” katanya.

Skuad boling negara ke Hanoi dibarisi Shahrukh Amin Zulkifli, Muhammad Hafiz Zainuddin, Muhammad Syazirol Shamsudin dan Nevern Netaneel Marcellinus Petrus bagi pasukan lelaki, manakala skuad wanita diwakili Gillian Lim Siew Giok, Nora Lyana Nastasia Norkamal, T Nerosha Keligit dan Nur Syazwani Sahar.

Sukan tersebut menyumbang tujuh pingat iaitu dua emas, tiga perak dan dua gangsa pada edisi lalu di Manila, Filipina.

(Ketua Kontinjen (CDM) Malaysia ke Sukan SEA Hanoi Datuk Nur Azmi Ahmad meninjau sesi latihan skuad boling negara di Sunway Megalane, Sunway Pyramid)


ACL- Catat keputusan seri, JDT masih unggul di takhta kumpulan I

ISKANDAR PUTERI, 22 April - Biarpun sekadar mencatat keputusan seri tanpa jaringan dengan pendahulu Liga J1 Kawasaki Frontale, pasukan Johor Darul Ta'zim (JDT) terus mendahului Kumpulan I Liga Juara-Juara Asia (ACL), dalam perlawanan sengit di Stadium Sultan Ibrahim, di sini malam tadi.

Keputusan itu menyaksikan JDT mengutip tujuh mata selepas tiga perlawanan, manakala Kawasaki Frontale di tempat kedua dengan lima mata, Ulsan Hyundai yang mengutip empat mata di tempat ketiga manakala Guangzhou FC di tempat terakhir selepas gagal mengutip sebarang mata.

Pada aksi yang berlangsung di Stadium Sultan Ibrahim itu, kedua-dua pasukan saling mengatur serangan bagi memburu gol, sebaik sahaja wisel perlawanan ditiup pengadil.

Beberapa siri serangan awal skuad kendalian Toru Oniki hampir menerjah gawang, namun kebanyakannya tersasar.

Beberapa peluang mencetak gol hampir dilakar skuad Harimau Selatan pada saat-saat akhir babak pertama oleh pemain pertahanan JDT Leandro Velazquez, namun tendangan jauhnya tidak cukup kuat untuk membolosi pintu gol lawan, manakala rembatan Bergson Da Silva sedikit tersasar ke pintu kanan gol lawan pada minit ke-40.

Keputusan kekal 0-0 hingga tamat separuh masa pertama.

Bersambung pada babak kedua, kedua-dua pasukan terus menggandakan asakan untuk mendapatkan gol pendahuluan, tetapi percubaan demi percubaan terus menemui jalan buntu.

Kawasaki Frontale mengatur langkah dengan mengantikan Daiyan Tono dan Kaazuya Yamamura, dengan Yasuto Wakizaka dan Shintaro Kurumaya, bagi cuba mengubah kedudukan perlawanan.

Harimau Selatan pula membuat lima pertukaran pada separuh masa kedua dengan mengeluarkan Velazquez dan membawa masuk Safiq Rahim, Arif Aiman (Safawi Rasid), Afiq Fazail (Nazmi Faiz), Da Silva (Ramadhan Saifullah) dan Fernando Forestieri (Hazwan Bakri).

Bagaimanapun percaturan dibuat kedua-dua pasukan itu, gagal menghasilkan sebarang gol sehingga tamat masa perlawanan.

(Pertahanan JDT Matthew Davies (kiri) dicabar pemain Kawasaki Frontale, Joao Schmidt Urbano./BERNAMA)


Manchester United dapatkan pengurus baharu, Erik ten Hag

MANCHESTER , 21 April- Pasukan gergasi eropah, Manchester United telah mengesahkan berjaya mendapatkan khidmat Erik ten Hag sebagai pengurus baharu.Tindakan tersebut dibuat sebagai usaha memperbaiki prestasi pasukan selain memulakan perancangan untuk musim baharu.Jurulatih kelahiran Belanda itu dijadual memulakan tugas bahru bagi menggantikan pengurus sementara, Ralf Rangnick selepas tamat musim ini.United dikatakan membayar pampasan hampir 2 juta pound kepada Ajax, kelab yang dibimbingnya sekarang untuk melepaskan ten Hag.Pengendali berusia 52 tahun itu telah menandatangani kontrak tiga tahun dengan pilihan tambahan untuk setahun lagi.Ten Hag menerusi muat naik di laman sesawang United meluahkan rasa terujanya dan sedia berdepan cabaran yang menanti.Beliau sebelum ini telah membimbing Ajax selama lebih 4 tahun.-AFP

(Pengurus baharu Manchester United, Erik ten Hag/AFP)


Jersi legenda Argentina, Maradona dilelong

ARGENTINA, 21 April- Lelongan jersi legenda Argentina, mendiang Diego Maradona mendapat sambutan hangat peminatnya.Jersi ikonik tersebut dipakai ketika berdepan England pada Piala Dunia 1986 bermula hari ini.Syarikat lelongan tersebut, Sotheby menjual jersi biru Argentina bernombor 10 tersebut secara dalam talian sehingga 4 Mei depan.Beberapa jam selepas bidaan dibuka, laman sesawang itu menunjukkan tawaran pertama 4 juta pound bersamaan kira-kira RM22 juta.Menambah keunikan jersi tersebut adalah ia dipakai ketika Maradona meledak jaringan popular yang digelar 'Hand of God'.

Ia dijangka akan mencatat rekod baharu bagi lelongan jersi bola sepak sehingga tarikh tutup lelongan.Rekod untuk lelongan jersi sukan sebelum ini ialah AS$5.6 juta dolar Amerika iaitu hampir RM24 juta pada 2019 bagi jersi milik legenda Baseball, Babe Ruth ketika mewakili New York Yankees.


JR Resources Sdn Bhd semakin hampir jadi pemilik baharu Perak FC

IPOH, 21 April- Proses rundingan penjualan Perak FC kepada JR Resources Sdn Bhd berjalan lancar.  Perkara itu disahkan Ketua Pegawai Eksekutifnya, Muhammad Yunus Zakariah."Pihak pengurusan Impact Media and Communications (IMC) Sdn Bhd telah menandatangani resolusi penjualan Perak FC pada Rabu," kata kenyataan itu. Pada masa sama, semua ahli lembaga pengarah kelab itu juga telah menandatangani dokumen perletakan jawatan masing-masing.  Dalam pertemuan itu, JR Resources Sdn Bhd hanya diwakili oleh peguam dan pembantu tanpa kehadiran pengarah syarikat tersebut.Justeru, satu pertemuan akan diadakan pada minggu hadapan bagi melengkapkan proses pengambilalihan Perak FC.  Pihaknya juga telah memohon untuk melanjutkan tempoh pembayaran tunggakan gaji daripada Liga Bola Sepak Malaysia (MFL).Pada 16 April lalu, IMC dalam satu kenyataan bersetuju untuk menjual Perak FC kepada JR sekaligus menjadi pemilik baharu pasukan.

(Ketua Pegawai Eksekutif Perak FC, Muhammad Yunus Zakariah)


Sukan Asia: ESI Hub bakal jadi pusat latihan skuad e-sukan kebangsaan

PUCHONG, 21 April - Hab sukan elektronik (e-sukan) baharu ESI Hub@Spacerubix di Puchong dijangka menjadi pusat latihan bagi skuad e-sukan negara menjelang Sukan Asia 2022 di Hangzhou, China yang dijadualkan pada 10 hingga 25 September ini.Ketua Pegawai Eksekutif ESports Integrated (ESI) Ahmed Faris Amir berkata pihaknya sedang mengadakan perbincangan bersama Majlis Sukan Negara (MSN) bagi membolehkan pasukan kebangsaan ‘berkampung’ di ESI Hub untuk menjalani latihan menghadapi temasya sukan di China itu nanti.“Mengikut perancangan untuk skuad Sukan Asia latihan di sini, skuad Sukan SEA Hanoi mungkin tidak sempat kerana hab ini baru sahaja dilancarkan.“Kami memang sudah bersedia (sebagai pusat latihan Sukan SEA), cuma tidak sempat bincang koordinasi, penempatan dan sebagainya jadi disebabkan itu kemungkinan besar mereka akan sambung latihan di MSN,” katanya kepada pemberita di sini hari ini.

Beliau berkata demikian selepas Majlis Pelancaran ESI Hub yang disempurnakan Timbalan Ketua Setiausaha (Strategik) Kementerian Belia dan Sukan Ramona Mohd Razali. Turut dihadir Ketua Pengarah MSN, Datuk Ahmad Shapawi Ismail.Sebanyak lapan permainan e-sukan akan membuat penampilan sulung sebagai sukan yang ditawarkan pingat secara rasmi pada Sukan Asia Hangzhou antaranya Arena of Valor (versi Sukan Asia), Dota 2, Dream Three Kingdoms 2 dan FIFA (oleh EA Sports).Pada Sukan Asia Jakarta-Palembang 2018, enam permainan iaitu Arena of Valor, Clash Royale, Hearthstone, League of Legends, Pro Evolution Soccer dan StarCraft II diadakan sebagai sukan demonstrasi yang mana pingat diperoleh tidak dikira secara rasmi atau dimasukkan dalam carta kutipan pingat.Sementara itu, Ahmed Faris berkata pihaknya akan berbincang secara lanjut bersama MSN serta Persekutuan Sukan Elektronik Malaysia (MESF) untuk sebarang kerjasama pada masa depan termasuk menjadikan hab berkenaan sebagai pilihan utama kem e-sukan negara berlatih sebelum bertanding pada mana-mana kejohanan.Tambahnya, pertandingan Liga E-Sukan Malaysia akan menjadi acara pertama dianjurkan di  ESI Hub dijangka pada Jun atau Julai ini selain merancang mengadakan ESI Masterclass khususnya dalam mengasah bakat ‘caster’ (juruhebah) dalam masa terdekat.ESI Hub dilengkapi 13 bilik permainan video serta sebuah dewan kejohanan boleh menempatkan sehingga 200 orang pada satu-satu  masa adalah kesinambungan pengumuman peruntukan untuk sukan negara dalam Belanjawan 2020, bertujuan membantu pertumbuhan e-sukan di negara ini. -BERNAMA


Ahmad Faizal harap atlet negara pamer prestasi terbaik di Hanoi

KUALA LUMPUR, 21 April- Menteri Belia dan Sukan, Datuk Seri Ahmad Faizal Azumu berharap para atlet negara akan mempersembahkan prestasi terbaik mereka pada temasya Sukan SEA Hanoi yang dijadualkan bermula pada 12 hingga 23 Mei ini.Beliau berkata ia penting kerana pencapaian di Sukan SEA akan menjadi titik permulaan untuk meneruskan momentum kejayaan pada dua temasya utama selepas itu, Sukan Komanwel Birmingham bermula Julai dan Sukan Asia Hangzhou pada September.“Apabila menyarung jersi kebangsaan, kita tidak boleh memberi kedua atau ketiga terbaik, harus memberi prestasi yang terbaik kita. Bagi saya, walaupun seseorang atlet itu tidak dapat membawa pulang pingat, tetapi jika mereka berlatih bersungguh-sungguh dan dapat atasi rekod peribadi, ia amat baik.“Namun, saya berdoa agar para atlet kita bukan sahaja beri persembahan terbaik, tetapi turut membawa pulang sebanyak pingat emas yang boleh,” katanya ketika ditemui pemberita selepas sesi dialog dan majlis berbuka puasa Kementerian Belia dan Sukan (KBS) bersama Persatuan Penulis-Penulis Sukan Malaysia, malam tadi.

(Menteri Belia dan Sukan, Datuk Seri Ahmad Faizal Azumu)

Pada masa sama, Ahmad Faizal berkata walaupun Malaysia bakal menghantar kontinjen yang besar dengan lebih 600 atlet pada kali ini, kontinjen negara tidak boleh terlalu optimis untuk meletakkan sasaran yang tinggi.


Masih bersedih kematian bayi: Ronaldo tidak beraksi menentang Liverpool

(Ronaldo tidak akan beraksi menentang Liverpool/FOTO AFP)

LONDON, 20 April- Cristiano Ronaldo akan terlepas aksi Liga Perdana Inggeris bersama Manchester United menentang Liverpool selepas bintang Portugal itu masih lagi bersedih di atas kematian bayi lelakinya yang baru dilahirkan.Ronaldo mendedahkan berita itu di media sosial pada pagi Selasa, menerima sokongan yang mencurah-curah dari seluruh dunia bola sepak yang ditujukan kepadanya dan keluarga.United mengesahkan pada hari ini bahawa Ronaldo tidak akan bermain dalam pertemuan penting pasukannya dengan musuh ketat Liverpool."Keluarga lebih penting daripada segala-galanya dan Ronaldo sedang memberi sokongan kepada orang tersayangnya pada masa yang amat sukar ini," kata kenyataan di laman web United."Oleh itu, kami boleh mengesahkan bahawa dia tidak akan beraksi dalam perlawanan menentang Liverpool di Anfield pagi ini dan kami menghormati permintaan keluarga untuk diberikan ruang."Cristiano, kami semua memikirkan anda dan menghantar kekuatan kepada keluarga anda."Ronaldo dalam laman sosial Oktober lalu memaklumkan bahawa pasangannya sedang mengandungkan anak kembar.Dalam catatan yang disiarkan di akaun Twitter penyerang Manchester United itu, mereka mengesahkan kelahiran seorang bayi perempuan.

(Pasangan selebriti ini pada Oktober lalu mengumumkan bahawa Rodriguez sedang hamil anak kembar/FOTO AFP)

(RONALDO (kiri) tidak akan beraksi menentang Liverpool/FOTO AFP)

Terdahulu, Ronaldo dan pasangannya Georgina Rodriguez mengumumkan bahawa bayi lelaki mereka yang baru lahir meninggal dunia.Dalam catatan yang disiarkan di akaun Twitter penyerang Manchester United itu, mereka mengesahkan kelahiran seorang bayi perempuan."Dengan rasa dukacita kami terpaksa mengumumkan bahawa bayi lelaki kami meninggal dunia."Ia adalah kesakitan paling sakit yang boleh dirasai oleh mana-mana ibu bapa," kata Ronaldo dan Georgina dalam satu kenyataan."Hanya kelahiran bayi perempuan kami memberi kami kekuatan untuk menghadapi situasi ini dengan sedikit harapan dan kegembiraan."Kami ingin mengucapkan terima kasih kepada doktor dan jururawat atas penjagaan dan sokongan mereka."Kami sangat sedih atas kehilangan ini dan kami memohon privasi pada masa yang sangat sukar ini."Pasangan itu, yang berkenalan ketika Ronaldo di Real Madrid, mempunyai anak perempuan berusia empat tahun, manakala Ronaldo mempunyai tiga anak lain."Penderitaan anda penderitaan kami juga. Semoga anda dan keluarga tabah menghadapi situasi ini," kata Manchester United.-AFP


Tahap stamina pemain import JDT dinilai semula, elak faktor keletihan rencat taktikal

ISKANDAR PUTERI, 20 April- Kelab Johor Darul Takzim (JDT) akan menilai semula tahap kecergasan pemain import, Leandro Velazquez, Fernando Foriesteri dan Bergson Da Silva, menjelang aksi ketiga Liga Juara-juara Asia, menentang Kawasaki Frontale, esok.  Ia berikutan faktor keletihan dialami pemain-pemain tersebut selepas aksi sengit menentang Ulsan Hyundai, Isnin lalu.  Selain itu, Ketua Jurulatih JDT, Benjamin Mora juga bakal kehilangan penjaga gol, Haziq Nadzli yang cedera bahu ketika perlawanan menentang kelab Korea Selatan itu."Kami harap Haziq dapat kembali secepat mungkin, dia masih muda, saya yakin dia akan pulih dengan cepat, dia mempunyai daya pemikiran yang baik, dia akan kembali, jadi saya tidak tahu siapa yang akan bermain esok, sama ada Farizal atau Izham," kata Mora dalam sidang media perlawanan JDT menentang Kawasaki Frontale. Bagi pemain, Matthew Davies sedia berdepan pasukan elit Jepun itu dan akan mengekalkan tempo permainan."Kami jangkakan satu perlawanan yang mencabar tetapi kami telah buktikan cara kami bermain, cara kami memberi tekanan, kami mahu kekal bermain cara JDT," kata Matt Davies kepada media.

Dalam pada itu, Ketua Jurulatih Kawasaki Frontale, Toru Oniki berkata pasukannya akan bermain dengan rentak permainan tersendiri bagi perlawanan esok.  Skuadnya perlu fokus memberikan aksi terbaik bagi meneruskan rekod memperoleh mata dalam ACL musim ini.


Casper Ruud mudah tundukkan Nakashima - Tenis Terbuka Barcelona

BARCELONA, 20 April- Pilihan kedua kejohanan tenis Terbuka Barcelona, Casper Ruud mara ke pusingan ketiga selepas mudah menewaskan Brandon Nakashima dari Amerika Syarikat dengan straight set.Pada aksi pusingan kedua itu, Ruud hanya memerlukan kurang 90 minit untuk menundukkan Nakashima.Set pertama menyaksikan dominasi Ruud apabila mudah mencatat kemenangan 6-3 diikuti penguasaannya di set kedua untuk menang 6-2 dalam misi memburu gelaran keduanya musim ini.Pemain kelahiran Norway itu akan bertemu pemenang pertemuan antara wakil Kazakhstan, Alexander Bublik atau Emil Ruusuvuori dari Finland.

(Pemain tenis Amerika Syarikat, Brandon Nakashima/AFP)

Sementara itu dalam satu lagi pertemuan, pemain tuan rumah dari pusingan kelayakan, Carlos Taberner layak ke pusingan kedua selepas menyingkirkan Sebastian Korda dari Amerika Syarikat 6-3, 6-0.


Manchester United menjadikan hidup kami lebih mudah- Salah

LIVERPOOL, 20 April- Mohamed Salah mengakui bermain menentang Manchester United musim ini adalah "mudah" selepas menjaringkan dua gol ketika membelasah Red Devils 4-0 di Anfield awal pagi tadi yang meletakkan Liverpool di puncak Liga Perdana.Salah turut menjaringkan hatrik ketika Liverpool melakukan rusuhan untuk menang 5-0 di Old Trafford ketika kedua-dua pasukan kali terakhir bertemu pada Oktober.“Mereka menjadikan hidup kami lebih mudah di bahagian tengah dan di belakang,” kata Salah.“Mereka sentiasa cuba memberikan kami bola dalam situasi satu lawan satu supaya ia menjadikan hidup kami lebih mudah.Apabila kami bertahan, kami mempunyai rekod bersih di sini dan rekod bersih di sana.""Saya menjaringkan banyak gol untuk kelab ini, ia akan terus bertambah," tambah Salah. "Perkara yang paling penting ialah pasukan menang."Kemenangan membawa Liverpool dua mata di hadapan Manchester City, tetapi juara Inggeris itu boleh merampas semula kedudukan teratas apabila mereka menerima kunjungan Brighton pada hari Rabu.- AFP

(Mohamed Salah menjaringkan dua gol dalam pertemuan dengan Manchester United, awal pagi tadi. / AFP)


MASCA sasar satu perak di Hanoi

BUKIT JALIL, 20 April- Persatuan Kanu Malaysia (MASCA) optimis, atletnya mampu melepasi sasarkan satu pingat pada Sukan SEA Hanoi, Vietnam 2021.Keyakinan ini disuarakan oleh Pengurus pasukan, Adam Aris selepas membuat perbandingan prestasi skuad negara dengan negara jiran di Kejohanan Pecut Kanu Asia 2022 baru-baru ini.Jelas Adam, Khairul Naim Zainal diletakkan sebagai sasaran skuad untuk meraih Perak bagi acara acara K1 1000 meter.Namun hasil bimbingan jurulatih dari Hungary, Laszlo Toth, prestasi atlet lain dilihat turut meningkat."Asia Tenggara ni kuasa besar dalam sukan kayak adalah Indonesia, Thailand dan juga Singapura."Jadi, penanda aras kita buat masa ini adalah Thailand yang mencatatkan 1 minit 50 saat, Indonesia buat 2 minit 4 saat, kami masih lagi dalam radar itu dan kita ada peluang," kata Adam.Di Hanoi, Khairul turut bertanding dalam K2 1000 meter lelaki bersama Nik Afiq Nik Mazli.Manakala pasangan adik beradik, Aimi Ayuni dan Aisyah Farhanah bertanding bagi acara K2 1000 meter dan K2 500 meter.Bagi acara kanu, C2 1000 meter akan dibarisi oleh Ahmad Azfaruddi Lukman dan Syaful Epanday Hamdan.


Hanya lima pemain lapor diri kem latihan pusat Sukan Sea

KELANA JAYA, 20 April- Hanya lima daripada 31 pemain skuad Bawah-23 (B23) yang dipanggil untuk latihan pusat Sukan SEA Hanoi, melaporkan diri untuk sesi latihan pertama mereka di Wisma FAM, malam tadi.Lima pemain tersebut adalah Sikh Izhan Nazrel Sikh Azman, Muhammad Fahmi Daniel Mohd Zaaim, Muhammad Faiz Amer Runnizar, Muhammad Shafi Azswad Sapari dan Muhammad Haqimi Azim Rosli.Dengan pengecualian untuk pemain berpangkalan di luar negara iaitu Luqman Hakim Shamsudin dan Muhammad hadi Fayyadh Abdul Razak yang dijangka akan pulang minggu hadapan, yang lainnya merupakan pemain dalam Liga Malaysia.Bagaimanapun Ketua Jurulatih Brad Maloney berharap bahawa kesemua pemain lain yang pada masa ini bermain dalam Liga Super dan Liga Premier, akan dapat melaporkan secara berfasa dalam tempoh terdekat."Kami sedar bahawa pemain akan melapor diri secara berperingkat pada masa ini, kami telah memulakannya dengan pemain sedia ada, tetapi akan meneruskan perbincangan dengan kelab dan pemain, pengarah teknikal untuk memastikan pemain lain yang melapor diri," kata Maloney.Skuad Maloney dijadual akan mengadakan dua Perlawanan Antarabangsa Tier 2 bertemu Timor-Leste B-23 pada 29 April 2022 dan Filipina B-23 pada 1 Mei 2022, dengan perlawanan akan berlangsung secara tertutup tanpa kehadiran penonton.Diundi dalam Kumpulan B, Malaysia dijadualkan untuk berhadapan Thailand pada 7 Mei, Laos (11 Mei), Singapura (14 Mei) dan Kemboja (16 Mei) di Stadium Thien Truong Stadium, Nam Dinh. Hanya dua pasukan terbaik layak ke separuh akhir.Pada edisi sebelum ini di Sukan SEA 2019, anak buah Ong Kim Swee gagal melepasi peringkat kumpulan, selepas memenangi pingat perak pada edisi 2017, di Kuala Lumpur.Malaysia kali terakhir memenangi ‘ibu segala emas’ temasya itu pada edisi 2011 di Indonesia di bawah bimbingan Kim Swee.

(Ketua Jurulatih Skuad Bawah-23, Brad Maloney)


Kemenangan di Singapura bukan kayu ukur prestasi pasukan olahraga ke Sukan SEA

KUALA LUMPUR, 18 April- Kem olahraga negara diingatkan agar tidak terlalu selesa dengan pencapaian cemerlang dilakar pada Kejohanan Trek dan Padang Singapura minggu lepas.Menurut ketua jurulatih olahraga kebangsaan, Mohd Manshahar Abdul Jalil, pencapaian pada kejohanan tersebut bukan kayu pengukur tepat untuk meramalkan kejayaan mereka sewaktu Sukan SEA Hanoi, bulan depan.Biarpun berpuas hati dengan pencapaian anak buahnya, Mohd Manshahar tetap mengingatkan mereka agar tidak mendabik dada dengan kejayaan tersebut memandangkan dua kuasa besar olahraga di peringkat Asia Tenggara iaitu Thailand dan Vietnam tidak menyertai kejohanan di Singapura."Skuad olahraga negara tidak boleh tentukan kejayaan di Sukan SEA Hanoi berdasarkan pencapaian atlet dalam kejohanan di Singapura tempoh hari,"Malaysia mengakhiri saingan di kejohanan itu dengan membawa pulang lapan emas, dua perak dan dua gangsa," jelasnya dalam satu kenyataan, hari ini.

Berdasarkan prestasi di Singapura, Mohd Manshahar menjangkakan dua atlet lempar cakera lelaki dan wanita iaitu Muhammad Irfan Shamsuddin dan Queenie Ting Kung Ni serta atlet lompat jauh lelaki negara, Andre Anura Anuar berada dalam landasan tepat untuk meraih emas pada Sukan SEA Hanoi.Pada kejohanan di Singapura, Muhammad Irfan menguasai acara lelaki dengan catatan 59.15 meter, jauh meninggalkan atlet Filipina, John Albert Mantua yang meraih perak dengan catatan 49.57 meter manakala gangsa milik atlet tuan rumah, Eric Yee Chun Wai selepas sekadar melakukan lemparan sejauh 47.67 meter.


Sasaran bawa pulang tiga pingat buat Malaysia realistik

BUKIT JALIL, 18 April- Ketua Jurulatih Berbasikal Lebuhraya Negara, Datuk Ng Joo Ngan akui sasaran disandarkan kepada pasukannya pada temasya Sukan SEA Hanoi dianggap realistik.Beliau ditugaskan membantu pasukan membawa pulang tiga pingat termasuk satu emas pada temasya dwitahunan berkenaan.Jelasnya, Persekutuan Kebangsaan Berbasikal Malaysia (PKBM) turut memberi kebebasan kepadanya untuk mencorak taktikal bagi merealisasikan sasaran ditetapkan.

(Ketua Jurulatih Berbasikal Lebuhraya Negara, Datuk Ng Joo Ngan/ AFP)

"Buat masa ini PKBM secara rasmi memberikakan tanggungjawab ini kepada saya untuk memastikan segala urusan berjalan lancar,"Apa yang pasti, kami akan membawa balik pingat buat negara. Tidak kira emas, perak atau gangsa, kami perlu lakukan yang terbaik," jelas Joo Ngan kepada pemberita di Bukit Jalil.Dalam pada itu, pelumba ke Hanoi dijangka disenarai pendek beberapa hari lagi sebelum tirainya temasya dwitahunan bermula Mei.


Tenis: Stefanos Tsitsipas pertahan kejuaraan

MONTE CARLO MASTERS, 18 April- Stefanos Tsitsipas berjaya mempertahankan kejuaraan buat kali kedua berturut-turut selepas menumpaskan Alejandro Davidovich Fokina dalam perlawanan akhir dalam Kejohanan tenis Monte Carlo Masters.Dalam saingan tersebut, Davidovich Fokina berjaya mendahului Tsitsipas pada set pembukaan. Bagaimanapun pemain Sepanyol di ranking 43 dunia itu tidak mampu meneruskan kecemerlangannya apabila membenarkan Tsitsipas mengawal permainan untuk menang set pertama dalam tempoh 31 minit.Di set kedua, saingan berlangsung lebih sengit sebelum Tsitsipas terus unggul untuk menang gelaran kelapan sepanjang kariernya.

Ia menjadi gelaran pertama pemain Greece itu untuk tahun 2022.Kejayaan itu membolehkan Tsitsipas menyertai Rafael Nadal sebagai satu-satunya pemain aktif yang memenangi kejuaraan berturut-turut di Monte Carlo. -AFP


Pencapaian di Singapura bukan penanda kejayaan Sukan SEA Hanoi

KUALA LUMPUR, 18 April - Prestasi cemerlang dilakar kem olahraga negara pada Kejohanan Trek dan Padang Singapura ke-82 minggu lepas, bukan kayu pengukur tepat untuk meramalkan kejayaan mereka di Sukan SEA Hanoi, bulan depan.Biarpun berpuas hati dengan pencapaian anak buahnya, ketua jurulatih olahraga kebangsaan Mohd Manshahar Abdul Jalil mengingatkan mereka agar tidak mendabik dada dengan kejayaan tersebut memandangkan dua kuasa besar olahraga di peringkat Asia Tenggara iaitu Thailand dan Vietnam tidak menghantar wakil mereka di Singapura.“Kita tidak boleh tentukan kejayaan di Sukan SEA Hanoi berdasarkan pencapaian atlet dalam kejohanan di Singapura tempoh hari.“Tidak banyak negara mengambil bahagian di Singapura...selain Malaysia yang menghantar 14 atlet, kejohanan itu turut menyaksikan penyertaan Filipina dan Indonesia,” katanya ketika dihubungi Bernama hari ini.Malaysia mengakhiri saingan di kejohanan itu dengan membawa pulang lapan emas, dua perak dan dua gangsa.

(Dari kiri - Muhammad Irfan atlet lempar cakera lelaki, Andre Anura atlet lompat jauh lelaki negara dan Queenie Ting Kung Ni atlet lempar cakera wanita/FOTO fail)

Bagaimanapun, berdasarkan prestasi di Singapura, Mohd Manshahar menjangkakan dua atlet lempar cakera lelaki dan wanita iaitu Muhammad Irfan Shamsuddin dan Queenie Ting Kung Ni serta atlet lompat jauh lelaki negara, Andre Anura Anuar berada dalam landasan tepat untuk meraih emas dalam temasya dwitahunan itu.Muhammad Irfan menguasai acara lelaki dengan catatan 59.15 meter (m), jauh meninggalkan atlet Filipina, John Albert Mantua (49.57m) untuk pingat perak diikuti Eric Yee Chun Wai daripada National University Singapore yang menamatkan saingan dengan pingat gangsa (47.67m).Queenie pula memastikan emas miliknya selepas mencatat 46.27m untuk menewaskan seorang lagi wakil negara, Choo Kang Ni (44.11m) yang meraih perak dan Melissa Yee Wai Teng dari Singapore Institute of Technology merekodkan 33.82m untuk pingat gangsa.Selain itu, catatan 7.60m sudah cukup bagi Andre Anura untuk muncul juara acara lompat jauh seterusnya mengecewakan Janry Ubas dari Filipina yang meraih perak (7.52m) dan gangsa pula dimenangi Tedd Toh daripada Wings Athletics Club (6.93m).Dengan berbaki kira-kira tiga minggu lagi sebelum Sukan SEA Hanoi bermula, Mohd Manshahar berharap agar kesemua atlet negara dapat mengekalkan momentum selain memastikan mereka bebas daripada sebarang kecederaan sebelum beraksi di Vietnam.Edisi Sukan SEA yang ke-31 di Hanoi, Vietnam dijadual berlangsung dari 12 hingga 23 Mei ini.- BERNAMA


Skuad bina badan negara mampu raih emas Sukan Sea Hanoi

KUALA LUMPUR, 18 April - Bekas Jaguh Bina Badan Negara, Datuk Malek Noor yakin skuad bina badan negara mampu membawa pulang sekurang-kurangnya satu pingat emas pada temasya Sukan Sea di Vietnam, Mei depan.Keyakinan itu berdasarkan pencapaian cemerlang atlet bina badan negara, Syarul Azman Mahen Abdullah yang juga juara dunia empat kali dan juara Mr Asia, lima kali.

Bagaimanapun beliau mengingatkan atlet berusia 48 tahun itu agar sentiasa mempersiapkan mental dan fizikal pada tahap terbaik.

"Kalau dia berlatih kuat, InsyaAllah dia boleh menang lagi, tapi mesti ingat, kalau kita berlatih kuat, orang lain pun berlatih kuat, jadi kita jangan terlalu yakin. Dalam sukan bina badan, jangan menaruh harapan tinggi kerana banyak lagi bakat-bakat baru sekarang, pergi sea games ada orang yang lebih baik daripada kita," katanya.Malaysia bakal menghantar 10 altet angkat berat terdiri daripada lapan lelaki dan dua wanita ke Sukan Sea Vietnam.Ini merupakan kemunculan semula sukan bina badan dalam temasya dwi tahunan itu selepas kali terakhir dipertandingkan pada edisi 2013 di Myanmar.


LIGA PREMIER: JDT II tewaskan Kuching City FC 3 -1

JOHOR BAHRU, 18 April - Johor Darul Takzim (JDT) II mengukuhkan kedudukannya dalam Liga Premier, selepas menewaskan Kuching City FC 3-1 di Stadium Majlis Bandaraya Pasir Gudang. Hujan renyai sepanjang perlawanan tidak menghalang skuad kendalian Mariano Raul Echeverria meraih kemenangan. Gol pertama JDT II diperoleh menerusi Fernando Rodriguez pada minit ke-18, di hadapan 163 penyokong yang hadir.

(Fernando Rodriguez (kanan) diasak pemain Kuching FC pada perlawanan Liga Super di Stadium Majlis Bandaraya Pasir Gudang hari ini/BERNAMA)

Aksi separuh masa kedua semakin hangat, menyaksikan kedua-dua pasukan cuba membolosi gawang lawan.Usaha berterusan JDT II berhasil apabila berjaya menjaringkan gol keduanya pada minit ke-54 menerusi Adam Nor Azlin.  Kuching City FC merapatkan jurang apabila Mohamad Alif Hassan menewaskan penjaga gol JDT II,T. Shaheeswaran pada minit ke-61. Bagaimanapun enam minit kemudian Moussa Sibide melengkapkan jaringan buat skuad kedua Harimau Selatan untuk kemenangan selesa.  JDT II kini mengumpul 12 mata keseluruhan.


Jonathan Nyepa gegar Singapura

KUALA LUMPUR, 18 April- Atlet kebangsaan, Jonathan Nyepa menampilkan larian bertenaga untuk muncul raja pecut dan membantu kuartet lelaki 4x100 meter (m) meraih pingat emas pada hari terakhir Kejohanan Trek dan Padang Singapura ke-82 2022.Bagi acara 100m, pelari dari Sarawak itu yang mencatat masa 10.66 saat (s) hanya dibezakan 0.01s untuk mengesahkan emas miliknya selepas mengetepikan wakil tuan rumah, Marc Brian Louis yang meraih perak dengan catatan 10.67s.Lebih manis, Jonathan turut berjaya menewaskan rakan senegara, Muhammad Haiqal Hanafi, apabila juara Sukan SEA itu terpaksa berpuas hati dengan pingat gangsa menerusi catatan 10.75s.

Jonathan kemudian melakar kejayaan berganda apabila beliau bersama Muhammad Haiqal, Muhammad Azeem Mohd Fahmi dan Muhammad Zulfiqar Ismail mencatat 39.66s untuk merangkul emas acara 4x100m lelaki menewaskan Indonesia serta Singapura yang berkongsi perak selepas kedua-dua negara itu mencatat masa 40.09s.Dalam pada itu, M.Avinesh Austin turut mencuri tumpuan susulan kejayaannya meraih emas acara 800m lelaki dengan catatan masa satu minit 55.14s manakala atlet Filipina, Edwin Giron Jr merangkul perak (1:55.27s) dan Mohamed Haja Fayiz yang mewakili pasukan Swift membawa pulang gangsa (1:59.29s).


LIGA SUPER: Kedah bangkit tewaskan Penang

GEORGE TOWN, 18 April - Kedah menewaskan Penang FC 2-1 dalam perlawanan Liga Super di Stadium Bandaraya.  Bagi jurulatih Penang FC, Tomas Trucha, nasib tidak menyebelahi pasukannya walaupun pemainnya menunjukkan corak permainan yang hebat.  Ketiadaan pemain utama yang cedera merupakan faktor lain yang menyebabkan pasukan tuan rumah kecundang di laman sendiri.  Bagi pengendali Kedah FC, Aidil Shahrin Sahak,pasukannya mempamerkan komitmen tinggi walaupun ketinggalan 1-0 pada awal babak pertama.  Pasukannya mempamerkan aksi terbaik dengan kombinasi menarik hasil kesungguhan yang dicipta dalam babak kedua menerusi 2 gol yang dijaringkan oleh Wanja Ronald Ngah. Dalam aksi dua kelab utara tanah air itu, Penang seakan-akan bakal menamatkan penantian kemenangan pertama apabila Hilal El-Helwe menyudahkan lintangan T. Saravanan pada minit ke-16.Bagaimanapun, Kedah bangkit pada babak kedua menerusi jaringan berganda Ronald Ngah dalam masa tiga minit.Ronald Ngah menyempurnakan sepakan penalti pada minit ke-62 selepas dia dijatuhkan Ariff Ar-Rasyid Ariffin.

(Pemain Kedah, Wanja Ronald Ngah (dua, kanan) cuba menjaringkan gol pada perlawanan Liga Super menentang pasukan Pulau Pinang di Stadium Bandaraya malam tadi/BERNAMA)

Berselang tiga minit, pemain kelahiran Cameroon itu sekali lagi menewaskan Khatul Anuar Jalil, kali ini menerusi gerakan solo menarik susulan satu serangan balas pantas.Dengan kemenangan itu, Kedah kembali menduduki tangga kedua Liga Super dan terikat 12 mata dengan pendahulu, Johor Darul Ta'zim (JDT), biarpun pasukan Harimau Selatan mempunyai kelebihan satu perlawanan dalam tangan.Penang pula berada di tangga kesembilan dengan tiga mata selepas lima perlawanan.lSementara itu, dalam satu lagi perlawanan, Terengganu FC memperoleh kemenangan pertama selepas menewaskan Sarawak United 2-0 hasil jaringan Kpah Sherman dan Zuasyraf Zulkiefle.Perlawanan berlangsung di Stadium Negeri, Kuching.


Sang Kenari melonjak ke tangga kedua selepas kecewakan Harimau Kumbang

KUALA LUMPUR, 18 April- Kedah Darul Aman FC berjaya melupakan igauan buruk selepas dibelasah 1-4 oleh Selangor FC minggu lepas dengan menumpaskan Penang FC, 2-1, dalam aksi Liga Super 2022 di Stadium Bandaraya, Georgetown, malam tadi.Kejayaan diraih pasukan kendalian pengendali dari Singapura, Aidil Sharin Sahak dalam aksi “derby utara” itu menyaksikan Kedah memintas Sabah FC untuk berada di tangga kedua liga dengan 12 mata selepas lima perlawanan, di belakang pendahulu Johor Darul Ta’zim (JDT).Biarpun Kedah menguasai perlawanan pada 10 minit pertama, namun Penang yang berjaya mengimbangi asakan naib juara Liga Super 2021 itu memperoleh gol pembukaan pada minit ke-16 menerusi penyerang dari Lubnan, Hilal El-Helwe, selepas mudah menolak masuk bola hantaran leret dari sebelah kiri oleh T Saravanan.Penjaga gol Penang Khatul Anuar Md Jalil kemudian bertindak cemerlang menafikan jaringan penyamaan Kedah selepas menepis keluar tandukan penyerang kelahiran Cameroon, Ronald Ngah pada minit ke-28 dan kedudukan itu kekal sehingga waktu rehat.Bersambung babak kedua, serangan bertali arus “Sang Kenari” ke kubu “Harimau Kumbang” membuahkan hasil apabila Ronald menyempurnakan sepakan penalti pada minit ke-62 selepas beliau dijatuhkan tonggak pertahanan, Ariff Ar-Rasyid Ariffin. Tiga minit kemudian, Ronald terus membuktikan kehebatannya dengan mencetak jaringan kedua melalui sepakan lencong dari sebelah kiri padang dan ianya sudah cukup bagi memastikan Kedah membawa pulang tiga mata penuh ke Alor Setar.Sementara itu, Terengganu FC berjaya melakar kemenangan sulung liga musim ini dengan menumpaskan Sarawak United FC, 2-0, di Stadium Negeri, Kuching.Penyerang import, Kpah Sherman mengejutkan tuan rumah seawal minit kelapan apabila bijak mengambil kesempatan terhadap kelalaian barisan pertahanan tuan rumah yang gagal menghidu pergerakannya sebelum tenang menyumbat masuk gol pendahuluan Terengganu.Bagaimanapun, malang menimpa Kpah apabila menerima layangan kad merah susulan tindakannya yang mengasari tonggak pertahanan Sarawak United, Gonzalo Manuel Soto ketika cuba merebut bola dari udara pada minit ke-33.

Walaupun beraksi dengan kelebihan seorang pemain, skuad kendalian B Sathianathan ternyata gagal menembusi benteng Terengganu dan tuan rumah terus dirundung malang apabila pemain gantian, Muhammad Zuasyraf Zulkiefle, menyimpulkan kemenangan buat pasukan Pantai Timur menerusi gol kedua pada minit ketiga masa kecederaan separuh masa kedua.Aksi tunggal Liga Premier membabitkan Johor Darul Ta’zim II dan Kuching City FC di Stadium Majlis Bandaraya Pasir Gudang pula memihak tuan rumah yang menang 3-1, sekali gus membantu mereka meneruskan permulaan baik musim ini.Fernando Rodriguez Ortega meletakkan JDT II di depan menerusi jaringan pada minit ke-18 diikuti gol oleh Adam Nor Azlin (53’) dan Moussa Sidibe (68’) manakala Mohamad Aliff Hassan menjaringkan gol sagu hati pelawat menerusi sepakan percuma pada minit ke-60.


Meski berdepan tugas sukar, Mora optimis JDT mampu pamer aksi terbaik - ACL 2022

ISKANDAR PUTERI, 17 April- Menjelang aksi kedua peringkat kumpulan Liga Juara-juara Asia (ACL) esok, Ketua Jurulatih JDT, Benjamin Mora mengakui berdepan tugas sukar menghadapi kelab gergasi Korea Selatan, Ulsan Hyundai walaupun berkelebihan beraksi di laman sendiri. Menurut Mora, kelab Ulsan mempunyai kekuatan daripada pelbagai segi, terutama pengalaman di dalam kempen Liga Juara-Juara Asia.  "Mereka sentiasa berada komposisi terbaik, mereka sangat baik, mereka kuat, mereka berkuasa dan kerana bermain di padang ini akan mudah untuk mereka membuat permainan dan itu sangat menarik kerana kami juga akan tunjukkan bahawa kita boleh isi dan kita boleh berjuang untuk sesuatu yang baik," kata Mora kepada media RTM.

Ketua Jurulatih Ulsan Hyundai FC, Hong Myungbo berkata pasukannya akan berusaha menyekat kemaraan JDT dengan tumpuan diberi kepada dua penyerang JDT, Bergson Da Silva dan Fernando Forestieri dalam misi mengutip mata penuh.  "Semenangnya kita perlu fokus kepada penyerang mereka terutamanya dua penyerang di atas yang sangat bagus kombinasi yang dimainkan dan pergerakan badan dua penyerang ini," kata Hong kepada media.JDT bakal menerima kunjungan Ulsan Hyundai di Stadium Sultan Ibrahim, Iskandar Puteri manakala satu lagi aksi kumpulan I, Guangzhou FC menentang Kawasaki Frontale di Stadium Tan Sri Hassan Yunos, Larkin.  Pada aksi pembukaan sebelum ini, JDT merekodkan 3 mata bersih menentang Guangzhou Evergrande FC.


Persatuan Besbol Malaysia ingin perkasa pasukan wanita

SUBANG JAYA, 17 April- Persekutuan Besbol Malaysia(PBM) optimis memperkasakan pasukan wanita pada masa akan datang.Presidennya, Sazali Husain menyatakan satu jawatan Naib Presiden Wanita akan ditubuhkan bagi mencapai objektif tersebut.Menurut beliau Inisiatif itu berikutan pasukan wanita telah mula mendapat perhatian diseluruh dunia."Ini merupakan waktu tepat untuk memperkasakan sukan besbol tanah air, dalam masa sama mewujudkan satu jawatan yang akan memandang lebih serius isu-isu berkaitan,"Kami memerlukan pengelibatan dan jawatankuasa dalam kalangan wanita untuk memberi fokus kepada perkembangan besbol wanita," katanya dalam satu sidang media selepas mesyuarat Agong tahunan PBM ke-22 di Subang Jaya.

(Presiden Persekutuan Besbol Malaysia,  Sazali Husain)

Mesyuarat bersetuju mengesyorkan beberapa pindaan antaranya pertukaran logo, struktur yuran keahlian dan melanjutkan mandat tahunan.PBM turut menandatangani persefahaman bersama TIGA rakan korporat baharu bagi menstruktur semula kewangan persekutuan.


KL FC benam Sabah 2-0

KUALA LUMPUR, 17 April- Kuala Lumpur (KL) City FC menewaskan Sabah FC 2-0 malam tadi.Ia sekali gus mencalar rekod tanpa kalah pelawat dalam aksi Liga Super yang berlangsung di Stadium Bola Sepak Kuala Lumpur, Cheras.Sabah FC nyaris di depan pada minit ke-14 namun rembatan ketua pasukan, Baddrol Bakhtiar dinafikan penjaga gol KL City, Kevin Ray Mendoza.Penyerang import KL City FC Romel Morales akhirnya berjaya menemui sentuhan penyudahnya musim ini melalui tandukan kemas menggegar jaring bagi memimpin perlawanan 1-0.

(Aksi KLFC menentang Sabah FC malam tadi di Stadium Bola Sepak Kuala Lumpur, Cheras/ Facebook MFL)

Pasukan pelawat meningkatkan tempo permainan di babak kedua dan hampir menjaringkan gol penyamaan namun tandukan Baddrol sedikit tersasar.‘Sang Badak’ terus buntu apabila Kevin bertindak cemerlang menggagalkan beberapa percubaan berbahaya.Romel terus menjadi duri dalam daging buat anak buah Ketua Jurulatih Kebangsaan, Datuk Ong Kim Swee, apabila sekali lagi mudah menolak masuk jaringan kedua dua minit sebelum tamat perlawanan bagi mematikan tiga mata penuh di laman sendiri.


Liga Premier: Perak FC tewas kepada Kelantan FC 1-3

IPOH, 17 April - Perak FC terus dirundum malang selepas tewas kepada Kelantan FC, 1-3 malam tadi. Beraksi di laman sendiri, Perak FC terlebih dahulu di depan hasil jaringan tonggak pertahanan Muhammad Nazmi Ahmad pada minit ke-21.  Gol berpunca rembatan Kapten Perak FC, Firdaus Saiyadi yang gagal ditangkap kemas penjaga gol Kelantan FC, Ahmad Solehin Mamat sebelum mudah ditolak masuk pertahanan tinggi lampai tersebut.  Aksi panas di penghujung separuh masa pertama menyaksikan kedua-dua pasukan dipaksa beraksi dengan 10 pemain setelah Danial Hadri Effendi dan Royizzat Daud diperintah keluar padang oleh pengadil Muhd Izzul Fikri Kamaruzaman.  Bersambung babak kedua, aksi bertenaga ditampil skuad The Red Warrior menyaksikan Nurshamil Abd Ghani menyumbat gol penyamaan pada minit ke-48.  Syed Sobri Syed Mohd kemudian meletakkan Kelantan FC di depan pada minit ke-66 menerusi jaringan hasil sepakan percuma.  Berselang 5 minit kemudian, anak-anak buah Rezal Zambery Yahya terus bernafsu mencipta jaringan ketiga sekali lagi hasil sentuhan penyudah Nurshamil Abd Ghani pada minit ke-71.  Pengendali Perak FC, Yusri Che Lah bagaimanapun tetap bangga dengan persembahan pemainnya meskipun hanya mendaftarkan 15 pemain untuk perlawanan tersebut.  "Secara fizikal mereka mampu untuk beraksi 90 minit, mungkin yang kita tak mampu jaga ataupun kita tak kenal pasti mentally, preparation para pemain dan saya kagum dengan usaha mereka bagi saya kekalahan kita terima, malam ni tak seperti mana perlawanan terdahulu, walaupun kita hadir dengan enam mata yang dah dipotong, dia berlainan dengan team yang sedang mengejar kejuaraan dengan kita ni mengejar nak menutup baki enam point," katanya pada sidang media malam tadi. Sementara itu, Jurulatih Kelantan FC, Rezal Zambery Yahya berpuas hati dengan aksi ditonjolkan barisan pemainnya selepas bangkit mencipta 3 gol pada babak kedua.  "Apa yang penting adalah kesungguhan, comeback daripada pemain-pemain saya tu yang harus saya puji walaupun sudah ketinggalan 1-0 di separuh masa pertama, dan bermain dengan 10 orang, so ada taktikal yang lain kita cuba ubah untuk second half, dan akhirnya berjaya, apa-apa pun terima kasih kepada pemain saya yang telah menunjukkan kesungguhan terutama sekali dalam separuh masa kedua," katanya.

(Pemain Kelantan FC tewaskan Perak FC)


Romel tamat kemarau jaringan bantu KL City calar rekod Sabah

KUALA LUMPUR, 17 April - Penyerang import Romel Morales akhirnya berjaya menemui sentuhan penyudah musim ini apabila meledak dua gol bagi membantu Kuala Lumpur (KL) City FC mengatasi Sabah FC 2-0, sekali gus mencalar rekod tiga perlawanan tanpa kalah pelawat dalam aksi Liga Super di Stadium Bola Sepak Kuala Lumpur, Cheras, di sini malam tadi.

Sabah FC nyaris berada di depan pada minit ke-14 namun rembatan ketua pasukan, Baddrol Bakhtiar dinafikan penjaga gol KL City, Kevin Ray Mendoza sebelum Romel menceriakan penyokong tuan rumah apabila menanduk masuk jaringan pertama liga musim ini, hasil daripada sepakan percuma Paolo Josue pada minit ke-36 dan kedudukan itu kekal sehingga babak pertama tamat.

Bersambung babak kedua, pasukan pelawat yang meningkatkan tempo permainan hampir menjaringkan gol penyamaan namun tandukan Baddrol sedikit tersasar di sebelah kiri gol lawan pada minit ke-54.

‘Sang Badak’ terus buntu merobek gawang skuad warga kota apabila Kevin bertindak cemerlang menggagalkan dua percubaan berbahaya berturut-turut, masing-masing oleh penyerang Jepun, Taiki Kagayama disusuli pemain gantian, Nazirul Naim Che Hashim, pada minit ke-67.

Bagaimanapun, Romel menjadi duri dalam daging buat pasukan kendalian bekas Ketua Jurulatih Skuad Kebangsaan, Datuk Ong Kim Swee, apabila mudah menolak masuk jaringan keduanya dua minit sebelum perlawanan tamat, untuk membantu anak buah Bojan Hodak merakam kemenangan kedua liga selepas lima perlawanan musim ini.

(Kuala Lumpur (KL) City FC mengatasi Sabah FC 2-0 malam tadi/FOTO Facebook KL City)

Aksi di Stadium Tuanku Abdul Rahman, Paroi pula menyaksikan Negeri Sembilan FC mencatat kemenangan selesa 3-1 ke atas Petaling Jaya (PJ) City FC.

Tonggak pertahanan, Herold Mark Goulon membuka tirai jaringan tuan rumah menerusi sepakan penalti pada penghujung babak pertama sebelum tandukan Darren Lok pada minit ke-63 menyamakan kedudukan buat pelawat.

Tersentak dengan gol tersebut, Negeri Sembilan terus menyerang kubu lawan sehingga  menyaksikan  penyerang gantian, Sean Eugene Selvaraj menggamatkan penyokong di Paroi apabila menjaringkan gol kedua pasukannya pada minit ke-80 manakala Matheus Alves Leandro melengkapkan kemenangan skuad bimbingan K Devan selang lima minit kemudian.

Dalam pada itu, Sri Pahang FC gagal memanfaatkan kelebihan bermain di laman sendiri selepas tumpas 1-2 kepada Melaka United FC di Stadium Darul Makmur, Kuantan.

Skuad ‘Tok Gajah’ terlebih dahulu berada di depan menerusi sepakan penalti penyerang Jordan, Mahmoud Saleem Mahmoud Za’tara pada minit kelima namun Melaka United bangkit menyamakan kedudukan hasil jaringan Emmanuel Oti Essigba pada minit ke-51 sebelum gol Hasbullah Abu Bakar pada minit ke-70 mengesahkan kemenangan pertama liga musim ini buat mereka.

Sementara itu, Kelantan FC terus unggul di persada Liga Premier dengan mengumpul 12 mata selepas lima perlawanan melalui kemenangan ke atas Perak FC 3-1 di Stadium Perak, Ipoh manakala Selangor FC 2 berpesta gol membelasah PDRM FC 4-1 di Stadium UiTM, Shah Alam dan Terengganu FC II pula menang tipis 1-0 ke atas Kelantan United FC di Stadium Sultan Mizan Zainal Abidin, Gong Badak. - BERNAMA


Sukan SEA Hanoi : MSBF yakin dapat bawa pulang satu pingat emas

KUALA LUMPUR, 17 April - Persekutuan Snuker dan Biliard Malaysia (MSBF) yakin dapat membawa pulang satu pingat emas meskipun acara beregu lelaki tidak dipertandingkan dalam edisi kali ini.Sebelum ini pingat emas acara beregu lelaki menjadi milik Malaysia selepas gandingan Moh Keen Hoo dan Lim Kok Leong memenanginya pada edisi 2015 dan 2019.Justeru, Melvin Chia yakin kedua-dua atlet elit itu masih mampu menyerlah meskipun beraksi dalam acara individu 6 bola merah dan 15 bola merah. "Taraf dan kemahiran mereka itu sudah di peringkat Asia, dan mungkin lebih tinggi sedikit daripada peringkat Asia, cuma kita kena gilap, kekurangannya adalah stamina, kerana kerja masing-masing, jadi tidak mempunyai masa yang cukup untuk bersiap sedia untuk kecergasan kerana perlawanan yang lama adalah merugikan bagi mereka, kata Melvin Chia di sini.Selain satu emas, MSBF turut meletak sasaran membawa pulang satu pingat perak pada temasya kali ini. Seramai tujuh atlet iaitu lima lelaki dan dua wanita bakal menggalas cabaran negara.Pada temasya 2019 di Filipina, Malaysia berjaya membawa pulang satu emas, dan satu gangsa melalui acara snuker beregu lelaki dan individu.


TFC berjaya raih 3 mata penuh, tewaskan Kelantan United 1-0

KUALA NERUS, 17 April - Pasukan Terengganu FC II (TFC II) memanfaatkan kelebihan bermain di gelanggang sendiri apabila berjaya meraih 3 mata penuh apabila berjaya menewaskan Pasukan Kelantan United 1 - 0 pada perlawanan Bola Sepak Liga Premier 2022.  Dalam aksi yang berlangsung di Stadium Sultan Mizan Zainal Abidin Kuala Nerus, TFC II dilihat lebih mendominasi permainan.  Pasukan tuan rumah terpaksa menunggu sehingga penghujung babak pertama dimasa tambahan untuk menembusi pertahanan kental Kelantan United.  Penyerang import Jordan Mintah berjaya memecah kebuntuan menerusi rembatan padu di dalam kotak penalti untuk TFC II berehat separuh masa dengan 1-0.  Bersambung separuh masa kedua menyaksikan perlawanan sering terganggu dengan kekasaran melibatkan beberapa pemain dan tiada sebarang pertambahan gol hingga tamat perlawanan.  Keputusan kekal dengan TFC II, 1, Kelantan United, 0.

(Pemain TFC II, Wan Mohamad Fazli Wan Ghazali (kanan) diasak oleh pemain pasukan Kelantan United FC pada saingan Liga Premier 2022 di Stadium Sultan Mizan Zainal Abidin di sini malam tadi/BERNAMA)


Cabaran negara di Masters Korea berakhir

KUALA LUMPUR, 17 April - Cabaran pemain negara di Masters Korea berakhir selepas dua wakil negara tewas di tangan lawan masing-masing di pusingan separuh akhir.

Pemain perseorangan lelaki profesional, Soong Joo Ven gagal mengekalkan rentak cemerlangnya apabila terpaksa tunduk di tangan pemain Jepun, Kodai Naraoka 17-21, 23-21, 11-21 di Stadium Gwangju Yeonju.Meskipun gagal ke final, Joo Ven, 26 tahun, tetap wajar diberi pujian selepas mempamerkan peningkatan prestasi sepanjang kejohanan ini, termasuk menewaskan lawan yang berada di kedudukan ranking lebih tinggi dalam laluan ke separuh akhir.Sementara itu, nasib sama turut dialami beregu campuran profesional negara, Goh Soon Huat-Shevon Lai Jemie yang tersingkir di tangan pasangan China, Ou Xuan Yi-Huang Ya Qiong 11-21, 15-21.Soon Huat-Shevon selepas ini akan mengalihkan fokus mereka dalam persiapan menghadapi Kejohanan Badminton Asia (BAC) yang akan berlangsung di Bangkok, Thailand pada 26 April hingga 1 Mei.

(Pemain perseorangan lelaki profesional, Soong Joo Ven/FB BAM)


Brighton cipta kejutan jejaskan peluang Spurs layak ke Liga Juara Eropah

LONDON, 16 April - Brighton mencatat kejutan menewaskan Tottenham 1-0 sekali gus menjejaskan peluang pasukan bimbingan Antonio Conte untuk layak ke Liga Juara Eropah musim depan.Gol tunggal perlawanan dijaringkan penyerang, Leandro Trossard pada minit ke-90.Spurs kekal di tangga keempat dengan tiga mata di hadapan pasukan di tangga kelima, Arsenal tetapi The Gunners kini mempunyai dua perlawanan dalam tangan.

Anak buah Conte telah memenangi empat perlawanan berturut-turut, bermula dengan kemenangan 2-0 di Brighton bulan lepas, untuk memulihkan musim pertama pengurus dari Itali itu yang diwarnai prestasi ala yoyo.“Hari ini kami melakukan segala-galanya terlalu perlahan. Ia bukan perlawanan yang bagus untuk kami,” kata Conte."Apabila anda tidak boleh menang, anda tidak sepatutnya kalah dan itu adalah pengajaran untuk kami hari ini. Apabila ia bukan hari anda, anda perlu memberi lebih perhatian dan tidak kalah," tambahnya.Kedua-dua pasukan bernasib baik masih mempunyai 11 pemain di atas padang pada penghujung separuh masa pertama.Pemain Tottenham, Dejan Kulusevski terlepas hanya dengan kad kuning kerana menghayunkan siku terhadap Marc Cucurella.Cucurella kemudian membalas dendam dengan menerjah buku lali Kulusevski, manakala Enock Mwepu dua kali mengelak kemungkinan kad kuning kedua. -AFP


YAKEB sedia bantu Gabit

KUALA LUMPUR, 16 April - Yayasan Kebajikan Atlet Kebangsaan (YAKEB) bersedia membantu pelumba supermoto dan motocross negara, Muhamad Habibullah Mohd Saleh yang kini berjuang melawan kanser hidung tahap empat.Presiden, Datuk Noorul Ariffin Abdul Majeed berkata pihaknya telah berhubung dengan keluarga Habibullah atau lebih dikenali Gabit untuk menawarkan bantuan sesuai.Tambah beliau, YAKEB akan membantu Gabit meskipun bekas pelumba negara itu belum berdaftar menjadi ahli mereka."Kami telah menawarkan untuk membantu beliau dan kami pun dah dapat Whatsapp kanser yang stage four ini. Kita akan cuba membantu beliau dan maklumat itu mestilah diberikan kepada kami, jadi kita boleh terus bantu," katanya.

Beliau berkata demikian selepas menghadiri program Inspirasi Qaseh Ramadan di ibu negara.Habibullah yang pernah bergelar juara dua kali SuperMoto Asia FIM, menghidap kanser hidung sejak Disember tahun lalu.


Mora mahu kekalkan momentum berdepan Ulsan Hyundai - ACL 2022

ISKANDAR PUTERI, 16 April- Kejayaan besar Johor Darul Takzim (JDT) ke atas Guangzhou Evergrande FC dalam aksi pembuka tirai Kumpulan I, Liga Juara-Juara Asia (ACL) semalam bukan sahaja menggembirakan penyokong kelab berkenaan malah turut menerima 'tabik hormat' seluruh peminat sukan tanah air.Ini kerana, juara Liga Super lapan kali itu bukan sahaja melakukannya dengan jaringan besar 5-0 malah turut melakar sejarah baharu dengan menjadi kelab pertama dari Malaysia mengutip 3 mata dalam kempen kelab paling berprestij di Asia.Ketua Jurulatih JDT, Benjamin Mora memuji barisan pemainnya yang mempamer semangat luar biasa untuk menewaskan kelab gergasi China tersebut."Tidak kira sama ada pasukan utama atau kedua, mereka tetap jalankan tugas dengan baik. Guangzhou Evergrande FC adalah salah satu antara pasukan gergasi di Asia dan telah memenangi banyak kejuaraan di China. Jadi, menang ke atas mereka adalah satu pencapaian yang baik," kata Mora ketika ditemu bual RTM selepas perlawanan tersebut.

(Ketua Jurulatih JDT, Benjamin Mora berkata demikian dalam sidang media selepas perlawanan menentang Guangzhou Evergrande FC)

JDT kini mendahului Kumpulan I dengan tiga mata manakala Guangzhou pula di tangga tercorot.Skuad Harimau Selatan itu akan membuat perhitungan dengan Ulsan Hyundai pada aksi kedua Isnin depan.

Sementara itu, dua lagi pasukan, iaitu juara Liga Jepun, Kawasaki Frontale dan kelab Korea Selatan, Ulsan Hyundai berkongsi satu mata di tangga kedua dan ketiga selepas terikat 1-1 di Stadium Tan Sri Hassan Yunos.Babak pertama menyaksikan Ulsan Hyundai memperoleh gol pendahuluan pada minit ke-20 menerusi pemain kelahiran Brazil Leonardo Nascimento.Tersentak dengan gol itu, Kawasaki Frontale bangkit dengan beberapa percubaan namun gagal menjaringkan gol sehingga tamat separuh masa pertama.Bersambung pada babak kedua, Kawasaki Frontale terus menggandakan asakan untuk memburu gol dan akhirnya berhasil menyamakan kedudukan pada lewat permainan menerusi Shintaro Kurumaya.


PESAKA anjur Festival Silat Seni Antarabangsa

GOMBAK, 16 April - Usaha memartabatkan warisan silat negara terus digerakkan.Terbaharu Persekutuan Silat Kebangsaan Malaysia (PESAKA) bakal menganjurkan Festival Silat Seni Antarabangsa dari 21 hingga 24 Julai.Menurut Presidennya, Datuk Megat Zulkarnain Omardin, penganjuran festival itu penting bagi memenuhi keperluan Pertubuhan Pendidikan, Saintifik dan Kebudayaan Pertubuhan Bangsa Bersatu (UNESCO) yang mengiktiraf silat sebagai warisan Malaysia.

(Festival Silat Seni Antarabangsa akan diadakan mulai 21 hingga 24 Julai)

"Yang ini penting untuk memenuhi apa yang telah diluluskan oleh UNESCO bahawa silat Malaysia warisan tidak ketara dunia, milik negara kita. Jadi untuk memastikan pengiktirafan UNESCO masih lagi kekal maka kita telah bersetuju untuk mengadakan Festival Silat Seni Antarabangsa."ini adalah penting untuk kita selain mempromosikan sukan silat, yang penting silat adalah sebagai salah satu daripada elemen seni budaya dapat kita pertahankan," kata Megat Zulkarnain di sini.Silat disenaraikan oleh UNESCO bawah kategori warisan budaya tidak ketara kemanusiaan pada 2019.


Bubur lambuk 'air tangan' pemain ragbi, program murni PRNT bersama masyarakat setempat

KUALA TERENGGANU, 16 April- Jarang sekali kita mendengar bubur lambuk disediakan oleh pemain ragbi.Di Terengganu, pemain ragbi yang biasanya lasak di atas padang, kini bergotong-royong memasak bubur lambuk istimewa untuk masyarakat setempat.Bergotong-royong menyediakan bubur lambuk dari awal pagi menjadi simbolik perpaduan bagi memupuk generasi muda dalam kalangan pemain ragbi ini agar lebih memahami erti hidup bermasyarakat.  Program dua hari anjuran Persatuan Ragbi Negeri Terengganu (PRNT) bersama Persatuan Penduduk Taman Bukit Bayas Indah (PERINDAH) dilihat mampu menjadi contoh terbaik buat komuniti penggiat sukan di negeri ini.

(Persatuan Ragbi Negeri Terengganu (PRNT) bersama Persatuan Penduduk Taman Bukit Bayas Indah (PERINDAH) bergotong-royong memasak bubur lambuk untuk masyarakat setempat)

Menariknya aktiviti sebegini juga menjadi pengalaman baharu terutama bagi pemain ragbi wanita Sukma Terengganu yang berasal dari Sarawak, Alita Grace anak Sigan bersama skuad pasukan dalam membantu menyiapkan bahan-bahan masakan bubur lambuk ini."Rasa unik dan satu program yang boleh mengeratkan persahabatan bersama team-team, rakan-rakan. Rasa sangat gembira dan teruja dapat turut serta," katanya.

(Alita Grace anak Sigan turut serta dalam gotong royong menyediakan bubur lambuk bersama penduduk PERINDAH)

Bagi Yang Dipertua PRNT, Amir Amri Muhammad, pihaknya amat menekankan program tanggungjawab sosial dalam kalangan semua penggiat sukan ragbi di Terengganu. "Satu inisiatif yang memang kita adakan supaya pemain-pemain dan pihak pengurusan dapat bersama-sama di dalam merealisasikan ataupun menjelmakan, supaya semangat bukan sahaja di padang, tetapi dari segi rohani bagi membantu golongan-golongan ini," kata Amir. Sebelum ini, pelbagai program kemasyarakatan telah dianjurkan oleh PRNT, antaranya membantu membersihkan kediaman penduduk terjejas banjir di Hulu Terengganu baru-baru ini.

(Yang Dipertua PRNT, Amir Amri Muhammad)


Cantlay dominasi hari kedua Kejohanan Golf RBC Heritage

South Carolina, 16 April - Pemain nombor enam dunia, Patrick Cantlay mendominasi hari kedua Kejohanan Golf RBC Heritage menerusi kelebihan dua pukulan, di sini. Cantlay dari Amerika Syarikat mempamerkan aksi bergaya apabila menamatkan saingan pusingan kedua dengan catatan empat di bawah par selepas melakukan 67 pukulan.Keputusan itu membolehkan beliau meraih catatan keseluruhan sembilan di bawah par dengan 133 pukulan untuk berada di tangga teratas kejohanan.

(Pemain golf Amerika Syarikat, Patrick Cantlay/PGA TOUR)

Dalam aksi hari kedua, Cantlay berupaya melakukan tujuh birdie sekali gus dapat mengatasi tiga bogey dilakukannya.Di kedudukan kedua ketika ini dihuni oleh rakan senegara Cantlay, Robert Streb yang mencatat keseluruhan tujuh di bawah par dengan 135 pukulan.


Dyche dipecat akibat gagal bawa Burnley keluar dari zon penyingkiran EPL

UNITED KINGDOM, 16 April - Kegagalan membawa kelab Burnley keluar daripada zon penyingkiran Liga Perdana Inggeris (EPL) menjadi antara punca pengurus, Sean Dyche dipecat oleh kelab tersebut.Dyche yang telah bersama Burnley hampir 10 tahun gagal membawa pembaharuan positif pada musim ini.Pengumuman mengejutkan itu susulan aksi hambar Burnley sepanjang musim ini yang menghuni tangga ke-18 Liga Perdana Inggeris dan empat mata di belakang Everton dengan berbaki lapan perlawanan.

(Pengurus, Sean Dyche dipecat oleh kelab Burnley akibat gagal bawa pasukan tersebut keluar dari zon penyingkiran EPL/AFP)

Burnley hanya mempunyai satu kemenangan daripada tujuh perlawanan terakhir mereka.Dalam masa sama, pengerusi Burnley, Alan Pace turut mengucapkan terima kasih kepada Dyche atas sumbangannya sejak sedekad lalu. - AFP


Tenis Monte Carlo Masters : Juara bertahan, Tsitsipas mara ke separuh akhir

MONTE CARLO, 16 April - Juara bertahan, Stefano Tsitsipas menang 6-2, 7-6 dan 6-4 menentang Diego Schwartzman untuk mara ke separuh akhir kejohanan Tenis Monte Carlo Masters.Pemain pilihan ketiga itu bakal menentang juara Olimpik, Alexander Zverev, hari ini."Saya tidak fikir saya pernah membuat kebangkitan semula dalam kerjaya saya, ia memang menakjubkan, saya berjumpa sumbernya dan saya bangga dengannya," kata Tsitsipas.Zverev yang menjadi pilihan kedua menang menerusi 5-7, 6-3, 7-6 menentang pemain pilihan ke-12 dari Itali, Jannik Sinner dalam masa tiga jam perlawanan.

Alejandro Davidovich Fokina dan Grigor Dimitrov juga mara ke separuh akhir dalam perlawanan yang lain.Dimitrov menewaskan Hubert Hurkacz 6-4, 3-6 dan 7-6.Fokina pula menyingkirkan Novak Djokovic pada pusingan kedua -AFP


PESAKA sahkan bakal anjur Kejuaraan Pencak Silat Dunia edisi ke-20

(Presiden PESAKA, Datuk Megat Zulkarnain Omardin ditemui media selepas Majlis Iftar Ramadhan, Tahlil dan Sumbangan Hari Raya Aidilfitri di Kompleks Lincah Mahaguru Omardin)

GOMBAK, 16 April - Selepas tertunda beberapa kali, Persekutuan Silat Kebangsaan Malaysia (PESAKA) mengesahkan Kejuaraan Pencak Silat Dunia edisi ke-20 bakal dilangsungkan di Melaka dari 21 hingga 29 Julai tahun ini.Presiden PESAKA, Datuk Megat Zulkarnain Omardin memaklumkan sebanyak 32 negara sudah mengesahkan penyertaan yang kebanyakannya datang dari negara Asia Barat, Asia Tengah dan Asia Timur.Menurut beliau, Pusat Dagangan Antarabangsa Melaka (MITC) akan menjadi lokasi kejohanan yang turut menjadi pentas Festival Silat Seni Antarabangsa."Saya terkejut melihatkan negara-negara baharu menghantar jumlah atlet yang cukup ramai untuk pasukan penuh seperti India, Pakistan, Kazakstan, Uzbekistan, semua pasukan penuh malahan Uzbekistan telah memohon untuk berlatih disini selama sebulan, Kejuaraan Pencak Silat Dunia bermula ini merupakan satu petanda baik kepada pembangunan dan perkembangan sukan silat," kata beliau ketika ditemui selepas Majlis Iftar Ramadhan, Tahlil dan Sumbangan Hari Raya Aidilfitri di Kompleks Lincah Mahaguru Omardin, di sini.Mengikut perancangan asal, kejohanan dunia berkenaan sepatutnya diadakan di negeri Sarawak dua tahun lepas.Namun faktor kos yang terpaksa dikeluarkan oleh negara peserta selain logistik dan kesan pandemik COVID-19, pemilihan negeri Melaka lebih realistik.

Turut hadir pada majlis berkenaan Penasihat Seumur Hidup PESAKA, Tuan Yang Terutama Tun Seri Setia (Dr.) Mohd Ali Mohd Rustam yang juga Yang di-Pertua Negeri Melaka, dan Ketua Kontinjen (CDM) Malaysia ke Sukan SEA Hanoi, Datuk Nur Azmi Ahmad. Sementara itu, sempena berlangsungnya Kejuaraan Pencak Silat Dunia edisi ke-20 di Melaka, PESAKA juga akan menganjurkan Festival Silat Seni Antarabangsa dari 21 hingga 24 Julai nanti."Yang ini penting ini adalah untuk memenuhi apa yang telah diluluskan oleh UNESCO bahawa silat Malaysia merupakan warisan tidak ketara dunia milik negara kita, jadi untuk memastikan pengiktirafan UNESCO masih lagi kekal maka kita telah bersetuju untuk mengadakan Festival Silat Seni Antarabangsa yang bermula 21 hingga 24 Julai, ini adalah penting untuk kita selain mempromosikan sukan silat, yang penting silat adalah sebagai salah satu daripada elemen seni budaya yang dapat kita pertahankan," kata Megat Zulkarnain. Pada tahun 2019, seni mempertahankan diri silat berjaya disenaraikan di bawah kategori 'Representative List Of The Intangible Cultural Heritage Of Humanity' oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).Pengiktirafan itu diberikan pada Persidangan Mesyuarat Sesi Ke-14 'Intergovernmental Committee For The Safeguarding Of Intangible Cultural Heritage' yang berlangsung di Bogota, Colombia dari 9 hingga 14 Disember.


JDT menang bergaya, tumbangkan Guangzhou FC 5-0

JOHOR BAHRU, 16 April- Johor Darul Ta’zim (JDT) mengutip tiga mata pertama dengan mudah apabila membelasah juara lapan kali Liga Super China Guangzhou FC 5-0 pada aksi Kumpulan I di Stadium Sultan Ibrahim di sini, malam tadi.Kemenangan anak buah Benjamin Mora itu dijana oleh persembahan bertenaga sepanjang 90 minit yang menyaksikan Bergson da Silva mencipta hatrik selain jaringan sendiri penjaga gol, Chen Zhengfeng dan gol Muhammad Ramadhan Saifullah Usman memberikan JDT permulaan sempurna.Skuad Harimau Selatan bermula dengan garang apabila memperolehi gol pembukaan pada minit ke-10 menerusi tandukan Bergson yang memanfaatkan hantaran lintang Shane Lowry.Tiga minit kemudian, kesilapan Chen menangkap bola di atas garisan selepas menepis rembatan Fernando Forestieri mengundang padah apabila bola terlepas dari genggamannya lalu masuk ke gawang untuk memberikan kedudukan selesa kepada JDT dan menambah tekanan pasukan pelawat.Bergson memastikan JDT menamatkan separuh masa pertama dengan kedudukan selesa selepas merembat bola menewaskan penjaga gol lawan untuk menambah gol ketiga pasukan dan kedua peribadinya pada minit ke-27.

(Ramadhan Saifullah (kiri) meraikan jaringan gol kelima JDT bersama Bergson Da Silva. /Foto: JOHOR Southern Tigers)

Bersambung babak kedua, Bergson tidak menunggu lama untuk melengkapkan jaringan hatriknya selepas menyudahkan hantaran lintang Corbin-Ong menerusi tandukan pada minit ke-52 sekali gus melebarkan kedudukan buat JDT.Keadaan Guangzhou FC terus parah selepas pemain pertahanannya Guan Haojin dilayangkan kad merah setelah mengasari Bergson pada minit ke-69 dan JDT mengambil kesempatan untuk meledak gol kelima menerusi sepakan lambung Muhammad Ramadhan pada minit ke-81.JDT kini mendahului carta Kumpulan I dengan mengumpul tiga mata sementara juara Liga Jepun Kawasaki Frontale dan kelab Korea Selatan Ulsan Hyundai berkongsi satu mata di kedudukan kedua dan ketiga selepas terikat 1-1 pada satu lagi aksi, manakala Guangzhou FC tercorot tanpa sebarang mata.Pada aksi kedua Isnin depan, JDT akan membuat perhitungan menentang Ulsan Hyundai di venue sama. -BERNAMA


Kuartet pecut 4x100 meter Britain diarah pulang pingat perak

LONDON, 16 April- Kuartet pecut 4x100 meter Britain diarah untuk menyerahkan kembali pingat perak yang dimenangi di Olimpik Tokyo 2020.Ini selepas salah seorang pelarinya melanggar peraturan doping.Menurut Persatuan Olimpik Britain (BOA) pada Khamis berkata, Chijindu Ujah didapati positif menggunakan bahan terlarang.Ujah dan rakan sepasukan Zharnel Hughes, Richard Kilty dan Nethaneel Mitchell-Blake menduduki tempat kedua di belakang Itali pada temasya berkenaan Ogos tahun lalu.Namun pingat perak mereka dilucutkan selepas Mahkamah Timbang Tara Sukan (CAS) membuat keputusan.

(Chijindu Ujah (tengah) didapati positif menggunakan bahan terlarang. / AFP)

Sehubungan itu Kanada kini akan diberikan pingat perak manakala China meraih gangsa.BOA dalam satu kenyataan turut meluahkan rasa kesal terhadap tiga lagi pelari kuartet itu yang terpaksa menerima hukuman.Bagaimanapun jelasnya, mereka perlu mematuhi keputusan CAS.Ujah sebelum ini mendakwa dia tidak sengaja mengambil bahan terlang kerana tidak mengetahui isi kandungan makanan kesihatan tambahan yang diambil. -AFP


Korea Masters: Pasukan negara mara ke separuh akhir

GWANGJU, 16 April- Dua wakil negara masih meneruskan perjuangan di kejohanan Korea Masters.Pemain perseorangan lelaki profesional, Soong Joo Ven dan beregu campuran profesional, Goh Soon Huat-Shevon Jamie Lai masing-masing berjaya melangkah ke separuh akhir.Joo Ven meneruskan aksi konsisten pada kejohanan di Gwangju itu apabila menewaskan pemain Israel, Misha Zilberman.Aksi set pertama berlangsung sengit apabila kedua-duanya saling mengejar mata sebelum Joo Ven akhirnya menang 23-21.

(Pemain perseorangan lelaki profesional, Soong Joo Ven)

Set berikutnya, pemain berusia 26 tahun itu terus konsisten untuk menang 21-18 dan bakal bertemu Kodai Naraoka dari Jepun di separuh akhir.Turut layak, pasangan Goh Soon Huat-Shevon Jamie Lai yang menewaskan beregu Singapura, Terry Hee Yong Kai-Tan Wei Han.Turun selaku pilihan keempat, gandingan negara itu tidak mengahadapi masalah apabila menang 21-16, 21-11.Mereka akan bertemu wakil China, Oi Xuan Yi-Huang Ya Qiong untuk meregut tempat ke final, hari ini.


Sukma KL 2022: Melaka hantar 500 atlet sertai 31 jenis sukan

MELAKA, 15 April - Melaka akan menghantar 500 atlet untuk menyertai temasya Sukma KL 2022 dari 29 September hingga 8 Oktober depan. Exco Pembangunan Belia, Sukan dan Badan Bukan Kerajaan (NGO) negeri, V. P. Shanmugam berkata, negeri itu akan menyertai kesemua 31 jenis sukan yang dipertandingkan.Beliau berkata, renang, wushu dan sepak takraw menjadi pertaruhan untuk membawa pulang pingat emas buat kesemua atlet negara.

“Jadi buat masa ini persiapan telah bermula yang mana kita telah memanggil semua persatuan-persatuan sukan negeri untuk mempersiapkan atlet-atlet kita.“Kita mahu, persatuan-persatuan ini membariskan atlet yang benar-benar layak dan boleh menyumbang pingat kepada negeri.“Kalau boleh, kita minta sangat agar atlet-atlet kita dijaga sebaiknya supaya mereka tidak terlepas di tangan negeri-negeri lain terutamanya membabitkan mereka yang bekerja atau merantau di negeri lain atas faktor pelajaran dan sebagainya,” katanya ketika ditemui pemberita dalam sidang media Malaysian Incentive Community Empowerment (MyICE) di Pejabat Jabatan Pendaftaran Pertubuhan Malaysia (JPPM) melaka, semalam.


Jannik Sinner sahkan tempat ke suku akhir Masters Monte Carlo

ROQUEBRUNE-CAP-MARTIN, 15 April- Pemain muda Itali, Jannik Sinner mengesahkan tempat ke suku akhir Masters Monte Carlo selepas mengejutkan pilihan kelima dari Rusia, Andrey Rublev dalam pertarungan tiga set.Tewas di set pembukaan, Sinner bangkit dengan rentak sebenar untuk mendominasi dua set seterusnya, sekali gus menang 5-7, 6-1 dan 6-3.Dia yang diletakkan selaku pilihan ke-9, bakal berdepan laluan sukar di suku akhir apabila dijadual menentang pilihan kedua dari Jerman, Alexander Zverev.

Sementara itu, satu lagi slot suku akhir menjadi milik Hubert Hurkacz dari Poland susulan kemenangan 7-6 dan 6-2 ke atas pemain Sepanyol, Albert Ramos-Vinolas.Pilihan ke-11 itu akan berdepan pemain veteran Bulgaria, Grigor Dimitrov dalam perebutan ke separuh akhir.